Irekia Eusko Jaurlaritza - Gobierno Vasco :: EHAA xedapena 201706177\nAldizkariaren data: 2017-12-22 Aldizkari honetan argitaratua: 2017243\n127/2017 EBAZPENA, azaroaren 27koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, zeinaren bidez xedatzen baita argitara ematea Euskal Herriko Unibertsitatearekin sinatutako lankidetza-hitzarmena, Zientzia eta Teknologia Fakultatea ikastegiko Ingeniaritza kimikoko Gradua tituluko ikasleek kanpoko praktika akademikoak egiteko dena.\nGaiak: LANKIDETZA-HITZARMENAK; PRAKTIKAK; ERTZAINTZA; AUKERA-BERDINTASUNA; PUBLIZITATEA; EHU: EUSKAL HERRIKO UNIBERTSITATEA; GRADUKO IKASKETAK\nXedapenaren zenbakia: 201700127\nXedapenaren data: 2017-11-27\nHurrenkenaren zenbakia: 201706177\nEuskal Autonomia Erkidegoko Administrazio Orokorrak hitzarmen-marko hori sinatu du; beraz, zabalkunde egokia izan dezan, honako hau\nArtikulu bakarra.– Euskal Herriko Agintaritzaren Aldizkarian argitaratzea Euskal Herriko Unibertsitatearekin sinatutako lankidetza-hitzarmena, Zientzia eta Teknologia Fakultatea ikastegiko Ingeniaritza kimikoko Gradua tituluko ikasleek kanpoko praktika akademikoak egiteko dena. Eranskinean dago testua.\nVitoria-Gasteiz, 2017ko azaroaren 27a.\nERANSKINA, JAURLARITZAREN IDAZKARITZAKO ETA LEGEBILTZARRAREKIKO HARREMANETARAKO ZUZENDARIAREN AZAROAREN 27KOA 127/2017 EBAZPENARENA.\nEUSKAL HERRIKO UNIBERTSITATEAREKIN LANKIDETZAKO HITZARMENA, ZIENTZIA ETA TEKNOLOGIA FAKULTATEA IKASTEGIKO INGENIARITZA KIMIKOKO GRADUA TITULUKO IKASLEEK KANPOKO PRAKTIKA AKADEMIKOAK EGITEKO.\nVitoria-Gasteiz, 2017ko azaroaren 2a\nAlde batetik, Euskadiko Autonomia Erkidegoaren Administrazio Orokorra, S4833001C IFK zenbakia duena (helbidea: Donostia kalea 1, 01010 Gasteiz, Araba), ekitaldi honetan Estefanía Beltrán de Heredia Arroniz Segurtasuneko sailburuak eskuordetuta, hartara ahalbidetzen baitio Segurtasuneko sailburua izendatu zuen abenduaren 15eko 27/2012 Dekretuak, Lehendakariarenak (2012ko abenduaren 17ko EHAA, 243. zk.).\nBestetik, Esther Dominguez Perez, Universidad del País Vasco / Euskal Herriko Unibertsitatearen izenean (UPV/EHU, aurrerantzean), Zientzia eta Teknologia Fakultatea ikastegiko dekano gisa jardunez eta indarrean dagoen Ikasleen Kanpoko Praktika Akademikoen Araudi Erregulatzaileak ezarritakoaren arabera.\nHezkuntza-lankidetzarako hitzarmen hau izenpetzeko legez behar den gaitasuna elkarri onartuta, honako hau\nLehenengoa.– UPV/EHUren helburuetako bat da «Kalitatezko goi-mailako irakaskuntza eskaintzea, ikasleen prestakuntza osorako eta lanerako beharko dituzten gaitasunak ziurtatzeko».\nBigarrena.– Erakunde laguntzailearen helburua «Eusko Jaurlaritzaren Segurtasun Sailaren eta UPV/EHUren artean jarduera-marko komuna eratzea hezkuntza-lankidetzako programak garatzeko».\nHirugarrena.– Kanpoko praktika akademikoak ikasleen prestakuntzara bideratutako jarduerak dira, Unibertsitateak gainbegiratzen dituena, eta helburutzat dute aukera ematea ikasleei prestakuntza akademikoan eskuratu dituzten ezagutzak aplikatu eta osatzeko, beharrezko gaitasunak eskura ditzaten lan munduan aritzeko, lana bilatzeko eta beren ekiteko gaitasuna areagotzeko.\nLaugarrena.– Zehazki, curriculum-praktikak dagokion Ikasketa Planaren barneko jarduera akademikotzat hartzen dira.\nBosgarrena.– UPV/EHUk Ingeniaritza Kimikoko Gradua titulua/ak eskaintzen d(it)u, eta Segurtasun Saileko Ertzaintzaren Zuzendaritzak ikerkuntza arloan etorkizuneko profesionalen prestakuntzan lagundu nahi du, bere lanak egiteko.\nSeigarrena.– Unibertsitateko Ikasleen Kanpoko Praktika Akademikoak arautzen dituen UPV/EHUren Araudiaren arabera, unibertsitateak edo unibertsitateari atxikitako ikastetxeek emandako edozein ikasketatan matrikulatutako ikasleek egin ahal izango dituzte kanpoko praktikak. Kanpoko praktikak egiteko, orobat, unibertsitateak hezkuntza-lankidetzarako hitzarmenak izenpetuko ditu erakunde laguntzaileekin.\nZazpigarrena.– Segurtasun Sailari dagokio, Euskal Autonomia Erkidegoaren barruan, herritarren segurtasunaren politikaz arduratzea. Euskal Autonomia Erkidegoko polizia-kidegoen misioa da babestea herritarrek beren eskubideak eta askatasunak aske baliatzen dituztela, eta herritarren segurtasuna bermatzea, eta, horretarako, elkarbizitza baketsua zaindu behar du eta pertsonak eta haien ondasunak babestu, legeak ezarritakoari jarraituz.\nSegurtasun Sailaren egitura organikoari eta funtzionalari buruzko apirilaren 11ko 83/2017 Dekretuaren 18. artikuluan xedatutakoaren arabera, Ertzaintzaren Zuzendaritza da polizia judizialeko eta ikerketa kriminaleko egitekoei dagozkien lanak zuzentzeko ardura duen organoa. Eta beste hauei buruzko azterlanak eta proiektuak sustatzea: polizia-antolamendua, horren lanbide-modernizazioa, jarduera-plan orokorrak eta kudeaketa- eta kontrol-sistemak.\nZortzigarrena.– Kontraprestazio ekonomikorik izango ez duen lankidetza horren bidez, aipatutako titulazioko ikasleen prestakuntza praktikoa hobetu nahi da. Asmo horrekin, prestakuntza lan-zentroetako inguruabar errealetara egokitu eta talde horrek lanbide-errealitatearekin eta errealitate horrek egun dituen arazoekin zuzeneko kontaktua izatea sustatuko da. Horrek ekarriko du titulazioa jasoko duten pertsonen lanbide-gaitasuna hobea izatea.\nAdierazitakoagatik, bi aldeek honako hau\nBakarra.– Hezkuntza-lankidetzarako hitzarmen hau izenpetzea, honako klausula hauen arabera:\nHezkuntza-lankidetzarako hitzarmen honen helburua da UPV/EHUko ikasleek Ertzaintzaren Zuzendaritzan egingo dituzten curriculum-praktika akademikoak arautzea, azaroaren 18ko 1707/2011 Errege Dekretuan eta Ikasleen Kanpoko Praktika Akademikoak arautzen dituen UPV/EHUren Araudian ezarritakoaren arabera.\nBigarrena.– Praktikak egitea, lekua eta programa.\nPraktikak egiteko lekua hitzarmen honi erantsitako eranskinean adieraziko da.\nIraupena eta ordutegiak ezartzean, kontuan hartuko dira praktiken ezaugarriak eta Ertzaintzaren Zuzendaritzak dituen aukerak, praktika-jarduerek ahalik eta eraginik txikiena izateko haren eguneroko lanean.\nDagokion ikasketa-planak ezarritakoa abiapuntutzat hartuta, tutorearen ardura izango da prestakuntza-proiektua egitea praktikak hasi aurretik. Proiektu horrek honako datu hauek zehaztuko ditu:\n– Zer ikasketari dagokion praktika.\n– Praktikak egingo diren erakundea eta tokia.\n– Ertzaintzaren Zuzendaritzako instruktorea.\n– Praktiken Programaren arduraduna.\n– Ikasleen zerrenda, hala dagokionean.\n– Hezkuntza-helburuak eta jarduerak.\nHirugarrena.– Segurtasun Sailaren eta ikaslearen arteko harremana.\n1.– Kanpoko praktika akademikoen prestakuntza-xedea dela-eta, ez dute lan-harreman bati dagokion betebeharrik izango, eta ezin izango dira lanpostu bati loturiko lan-prestazio baten ordezkotzat hartu.\n2.– Era berean, ikasketak amaitzean ikaslea erakunde laguntzaileko langile bihurtzen bada, praktiketan emandako denbora ez da antzinatasunari begira kontuan hartuko, eta ez du langilea proba-epetik igarotzetik salbuetsiko, aplikatu beharreko lan-hitzarmenak bestelakorik adierazi ezean.\nLaugarrena.– Praktiketarako instruktorea.\n1.– Ertzaintzaren Zuzendaritzak instruktore bat izendatuko du ikasle bakoitzarentzat, eta haren eginkizuna izango da prestakuntza-jarduerak antolatzea, Praktiken Programaren arduradunaren oniritziarekin eta ikaslearen tutorearekin batera.\n2.– Ertzaintzaren Zuzendaritzak izendatuko duen instruktorea erakundeari loturiko pertsona bat izango da, eta lan-esperientzia eta tutoretza eraginkor bat egiteko behar diren ezagutzak izango ditu. Instruktorea eta Unibertsitatearen tutoretza-lanak egingo dituen pertsona ez dira bat eta bera izango.\n3.– Instruktoreak Praktiken Programaren arduradunaren adostasuna beharko du, eta «venia docendi»-aren aitortza adieraziko du, Ikasleen Kanpoko Praktika Akademikoak arautzen dituen UPV/EHUren Araudian finkatutako prozeduraren arabera gauzatuko dena.\nBosgarrena.– Instruktorearen eskubideak eta betebeharrak.\n1.– Ertzaintzaren Zuzendaritzako instruktoreak eskubide hauek izango ditu:\na) Bere laguntza-lana aitortua izateko eskubidea, aurreko klausularen 3. zenbakian jasota dagoen moduan.\nb) Kanpoko praktikak arautzen dituen araudiari eta haien prestakuntza-proiektuari eta garapen-baldintzei buruzko informazioa jasotzeko eskubidea.\nc) Unibertsitatera jotzeko eskubidea, informazioa eta laguntza eskuratzeko bere eginkizunetarako.\nd) Unibertsitate-instalazio eta -zerbitzuak erabiltzeko eskubidea (liburutegiak, mintegiak, etab.), bere etengabeko prestakuntzari begira.\n2.– Gainera, betebehar hauek izango ditu:\na) Ikasleari harrera egitea eta egin beharreko jarduera prestakuntza-proiektuan zehaztutakoaren arabera antolatzea.\nb) Ikaslearen jarduerak gainbegiratzea eta praktikaren garapena bideratu eta kontrolatzea, elkarrekiko errespetuan oinarrituriko harreman baten bitartez eta ikaskuntzarekiko konpromisoarekin.\nc) Segurtasun Sailaren antolakuntza eta funtzionamendua azaltzea ikasleari, baita dagozkion araudiak ere, segurtasun eta lan-arriskuen arlokoak bereziki.\nd) Hezkuntza-lankidetzarako hitzarmen honetan zehaztutako jardueren garapena koordinatzea Unibertsitateko tutorearekin, kontuan izanik praktikaren garapen egokiari begira prestakuntza-proiektuan egin beharreko aldaketak. Gainera, praktikan zehar sor daitezkeen gorabeheren berri eman eta gorabehera horiek konpontzea, eta azterketak egiteko baimenak kontrolatzea.\ne) Amaierako txostena egitea, Ikasleen Kanpoko Praktika Akademikoak arautzen dituen UPV/EHUren Araudiko IV. eranskinean agertzen den ereduaren arabera.\nf) Praktikak egiteko ikasleak behar duen prestakuntza osagarria eskaintzea.\ng) Praktikak egiteko ikasleak behar dituen bitarteko materialak ematea.\nh) Giro egokia sortzea ikasleak proposamenak egiteko: berrikuntzari, hobekuntzari eta ekintzailetzari begira eginiko proposamenak.\ni) Segurtasun Saileko ateak zabaltzea UPV/EHUko tutoreari, bere eginkizunari dagozkion helburuak bete ditzan.\nj) Isilpean gordetzea instruktore gisa ikasleari buruz eskura dezakeen informazio oro.\nk) Ikasleari laguntzea Segurtasun Sailean diharduen bitartean, eta praktika-jardueretan sor daitezkeen lan-gorabeherak konpontzea.\nSeigarrena.– Ikasleen eskubideak eta betebeharrak.\n1.– Kanpoko praktika akademikoetan, ikasleek eskubide hauek izango dituzte:\na) Praktikak iraun bitartean, unibertsitateko irakasle baten eta Segurtasun Sailean diharduen profesional baten tutoretza izateko eskubidea.\nb) Ebaluaziorako eskubidea, Unibertsitateak zehazturiko irizpideen arabera.\nc) Segurtasun Sailaren txostena jasotzeko eskubidea. Txosten horretan, zehazki aipatuko dira eginiko jarduera, haren iraupena eta, hala dagokionean, errendimendua, Ikasleen Kanpoko Praktika Akademikoak arautzen dituen UPV/EHUren Araudiko IV. eranskineko ereduaren arabera.\nd) Jabetza intelektual eta industrialerako eskubidea, arloan arloko legediak ezarritako moduan, ikasleak lagapen- edo transmisio-dokumentua izenpetu duenean izan ezik.\ne) Segurtasun eta lan-arriskuen prebentziorako araudiari buruzko informazioa jasotzeko eskubidea. Segurtasun Sailak eman beharko du informazio hori.\nf) Beren jarduerak burutzeko eskubidea (arlo akademikoan, prestakuntza-arloan eta ordezkatze- eta parte-hartze mailan), jarduera horien berri emanez aldez aurretik Segurtasun Sailari.\ng) Ezintasunen bat duten ikasleen kasuan, praktikak besteen baldintza berberetan egiteko eskubidea: sarbiderako, informaziorako eta ebaluaziorako eskubidea.\nh) Ezintasunen bat duten ikasleen kasuan, praktikak eta ezintasunetik eratorritako jarduerak eta egoera pertsonalak bateratzeko eskubidea.\n2.– Era berean, kanpoko praktika akademikoak egin bitartean, betebehar hauek izango dituzte ikasleek:\na) Unibertsitateak kanpoko praktikak arautzeko indarrean duen araudia betetzea.\nb) Praktiken prestakuntza-proiektua ezagutzea eta betetzea, aintzat harturik Segurtasun Sailak izendaturiko instruktorearen oharrak, unibertsitateko tutorearen gainbegiradapean.\nc) Praktikak iraun bitartean, harremanetan egotea unibertsitateko tutorearekin eta gerta daitekeen zeinahi gorabeheraren berri ematea. Gainera, eskatzen zaizkien dokumentuak eta txostenak aurkeztea (jarraipen-txostenak, amaierako memoria...).\nd) Adostutako egunean lanari ekitea Segurtasun Sailean, hezkuntza-proiektuan aurreikusitako ordutegia betetzea eta erakundean indarrean dauden arauak errespetatzea (funtzionamenduko, segurtasun-arloko eta lan-arriskuen prebentziorako arauak).\ne) Hezkuntza-proiektua garatzea eta Segurtasun Sailarekin adostutako jarduerak egoki betetzea, proiektuan zehaztutako lan-lerroen arabera.\nf) Praktiken amaierako txostena eta tarteko txostena, hala dagokionean, egitea, Ikasleen Kanpoko Praktika Akademikoak arautzen dituen UPV/EHUren Araudiko V. eranskinean agertzen den ereduaren arabera.\ng) Erakunde laguntzaileari buruzko barne-informazioa isilpean gordetzea eta haren jardueren gaineko lanbide-sekretua mantentzea, praktikek iraun bitartean eta praktikak amaitu ondoren.\nh) Errespetuz jokatzea Segurtasun Sailaren politikarekiko, UPV/EHUren ospea babestuz uneoro.\ni) Indarrean dagoen araudian ezarritako beste betebeharrak kontuan hartzea.\n3.– Aurreko atalean aurreikusitako betebeharrak betetzen ez badira, bertan behera utzi ahal izango da praktika. Hori horrela, horren berri emango dio UPV/EHUk edo enpresak hitzarmen honen bidez sortutako jarraipen-batzordeari, eta batzorde horrek gehienez 10 eguneko epea izango du praktika aldez aurretik bertan behera uzteko egokitasunari buruz erabakitzeko.\n4.– Ikasleak ez du nahitaez praktika egin beharko, azterketarik egin behar izanez gero, eta hiru egun lehenago emango dio horren berri instruktoreari. Arrazoi akademikoek edo beste era batekoek eragindako hutsegiteak lehenbailehen jakinarazi beharko zaizkio instruktoreari edo tutoreari, eta tutorearen baimena beharko dute, hala behar izanez gero.\nZazpigarrena.– Instalazioak eta baliabideak.\nErtzaintzaren Zuzendaritzak bere instalazioak eta baliabideak eskainiko ditu praktikak egiteko, eta zenbat ikasle har ditzakeen zehaztuko du.\nZortzigarrena.– Erantzukizunak eta aseguruak.\n1.– UPV/EHUk erantzukizun zibileko aseguru-poliza bat du, ikasleek praktiketan eragin ditzaketen kalteei aurre egiteko.\n2.– Unibertsitateak eta ikasleek ez dute inolako erantzukizunik izango balizko kalteen aurrean, Ertzaintzaren Zuzendaritzako instruktoreak praktiken programatik kanpo emandako agindu baten ondorio izanez gero.\n3.– Praktikak egiteko, ezinbestekoa izango da 28 urtetik gorako ikasleek aseguru bat kontratatzea. Aseguru osagarri hori UPV/EHUk hitzartuta duen «Cum Laude» istripu-poliza kolektiboa izan daiteke, edo beste erakunde batek eskaintzen duen beste asegururen bat, baldin eta, gutxienez, UPV/EHUren bidez eskaintzen diren kontzeptuak («Cum Laude») estaltzen baditu. Egokia irudituz gero, aipatutako adina bete aurretik ere kontratatu ahal izango da aseguru hori.\n4.– Eskola-aseguruak Berezko Ikasketetako ikasleak aintzat hartzen ez dituenez, sor daitezkeen halabeharrak Berezko Tituluaren zuzendari akademikoak sinatutako polizen bidez aseguratuko dira.\n5.– UPV/EHUrekin hitzarmena duten atzerriko unibertsitateetatik etorrita Segurtasun Sailean praktiketan diharduten ikasleek istripu-poliza bat izan beharko dute, «Cum Laude» polizaren estaldura berberekoa gutxienez.\nBederatzigarrena.– Poltsa edo laguntza.\nIkasleek ez dute inolako diru-kopururik jasoko praktikak egiteagatik.\nHamargarrena.– Ikasleen datuak babestea.\nPraktikak Segurtasun Sailean egiten dituzten ikasleen datuak hitzarmen honetan ezarritako helburuetarako erabiliko dira soil-soilik.\nHamaikagarrena.– UPV/EHUren beste konpromiso batzuk.\n1.– Aurretik aipatutakoak ezertan eragotzi gabe, UPV/EHUk bere gain hartzen ditu konpromiso hauek ikasleei dagokienez:\na) Ikasleei azaltzea zertan eragiten dien hitzarmen honek.\nb) Ikasleek hitzarmen honek ezartzen dizkien betebeharrak onartzea, baita aplika daitekeen araudia ere.\nc) Ikasleek beren datuen erabilera espresuki onartzea, aurreko klausulan ezarritako xedeetarako.\n2.– Aurrekoaren ondorioz, ikasle bakoitzak izenpetutako dokumentuaren kopia bana emango dio UPV/EHUk Segurtasun Sailari.\n1.– Jarraipen-batzorde bat eratuko da, Ikastegiko edo tituluaren ardura duten Berezko Ikasketen bi ordezkarik eta Ertzaintzaren Zuzendaritzako beste bi kidek osatua. Horren egitekoa izango da praktikak egitean edo hitzarmena betetzean sor daitezken gorabeherei buruzko erabakiak hartzea.\n2.– Batzorde hori eratzean, sinatzaileak batzordeburu izango dira txandaka, eta UPV/EHUri egokituko zaio hasierako txanda.\nHamahirugarrena.– Hitzarmenaren indarraldia.\n1.– Hitzarmen honek lau urteko indarraldia izango du, sinatzen denetik zenbatzen hasita. Indarraldia amaitu eta gero, bi aldeak ados badaude, beste lau urterako berrituko da gehienez, sinatzen duen alderdietako edozeinek aurretiaz salatzen ez badu. Hitzarmena salatuz gero, beste alderdiari idatziz jakinarazi beharko zaio.\n2.– Hitzarmenaren amaiera idatziz eskatuko da, eta ez du inolako eraginik izango jada abian dauden praktiken garapenean, seigarren klausulan praktikak aldez aurretik bertan behera uzteari dagokionez ezarritakoaren kalterik gabe.\n3.– Alderdietako batek hartutako konpromisoak bete ezean, hitzarmena indargabetzea eskatzeko eskubidea izango du besteak. Hitzarmen honetan ezarritako jarraipen-batzordeari jakinaraziko zaio ez-betetzea, eta horrek praktikak lehenago etetea egokia ote den erabaki beharko du, 10 eguneko epean, gehienez.\nHamalaugarrena.– Azkentzeko arrazoiak.\nHitzarmena azkendu egingo da hauetako bat gertatuz gero:\na) Alde izenpetzaileak ados egotea edo horietako batek hamahirugarren klausulan aurreikusitako terminoetan salaketa egitea.\nb) Hitzarmen honen xede diren ikasketa ofizialen desagerpena.\nHamabosgarrena.– Hitzarmenaren araubidea eta interpretazioa.\n1.– Hitzarmen hau bere klausulen arabera arautuko da, eta bere interpretazioa eta garapena administrazio-zuzenbidearen printzipioekin bat etorriz egingo da.\n2.– Alderdien artean sor litekeen eta jarraipen-batzordeak ebatzi ezingo lukeen dudazko edozein kontu ebazteko, alderdiek administrazioarekiko auzi-jurisdikziora joko dute.\nEta aurrekoarekin ados daudela adierazteko, hezkuntza-lankidetzarako hitzarmen honen bi kopia sinatu dituzte aldeek, goiburuan adierazitako lekuan eta datan.\nErakundearen izenean, (Sinadura eta zigilua).\nUPV/EHUren izenean, (Sinadura eta zigilua).\nJaurlaritzak eta EHU-K zuzenbide eta kriminologiako ikasleak Justizia Administrazioan trebatzeko hitzarmena sinatu dute (2014-09-02(e)ko Kontseiluan hartutako erabakiaren laburpena)\nEuskal Herriko Unibertsitatearekin (UPV-EHU) lankidetza hitzarmena, Euskal Autonomia Erkidegoko Laneko eta Gizarte Segurantzako Ikuskaritzan praktikak egiteko (Gobernu Bilera 2019-07-09)\nHitzarmena UPV/EHU-rekin, unibertsitateko ikasleen praktiketarako (Gobernu Bilera 2017-07-18)\nAEB eta Kanadako euskal emigrazioaren memoria historikoa biltzeko hitzarmena luzatu dute. (2015-11-17(e)ko Kontseiluan hartutako erabakiaren laburpena)\n2011.eko irailak 27\nArkautik, ehurekin Lankidetzan, Segurtasun eta Larrialdietarako Graduatuaren Unibertsitate Titulua bultzatu du aurten (2011-09-27(e)ko Kointseiluan hartutako erabakia)\n141/2017 EBAZPENA, abenduaren 29koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, zeinaren bidez xedatzen baita argitara ematea Euskal Herriko Unibertsitatearekin sinatutako lankidetza-hitzarmena Osasun Psikologia Orokorra…\n140/2017 EBAZPENA, abenduaren 29koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, zeinaren bidez xedatzen baita argitara ematea Euskal Herriko Unibertsitatearekin sinatutako lankidetza-hitzarmena, Psikologia Graduko…\n99/2016 EBAZPENA, uztailaren 28koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, «Emakumeen eta Gizonen Berdintasuna: Berdintasun Eragileak» Graduondoko titulua ikasten diharduten ikasleek kanpoko praktika curricular…\n116/2017 EBAZPENA, urriaren 18koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, zeinaren bidez xedatzen baita argitara ematea Euskal Herriko Unibertsitatearekin sinatutako lankidetza-hitzarmen bat, Laneko Segurtasuna…


Antroposofia - Wikipedia, entziklopedia askea.\nAntroposofia XX mendearen hasieran Rudolf Steiner pedagogoak sortu zuen pentsamendu eta espiritualtasun korronte bat da. Korronte honen helburua espirituaren fenomenoak zehaztasun guztiekin aztertzeko zientzia bat sortzea da; zientzia hori mundu fisikoa aztertzen duen zientziaren parekoa izango litzateke. Dena dela zientzia terminoa antroposofiari aplikatuta nahiko eztabaidatua izan da eta sektore tradizionalek ez dute inolaz ere onartzen. Orokorrean, bestetik, hitz horrekin Steinerrek utzitako obra guztia izendatu egiten du.\nAntroposofiaren oinarriak diziplina eta zientzia desberdinetan aplikatu egin dira, esaterako, pedagogian (Waldorf hezkuntza), nekazaritzan (nekazaritza biodinamikoa) eta medikuntza antroposofikoan.\n1920an Steinerrek diseinatutako lehendabiziko Goetheanum, Dornachen (Suitzan).\nAntroposofia literalki gizakiaren jakinduria esan nahi du. Hitz hau ez da Steinerrek asmatutako neologismoa, tradizioa duen hitza baizik. Aurkitu ditugun lehenengo aztarnak XVI. mendeko egile anonimo baten liburuan topatu ditugu. 1650an Thomas Vaughan izeneko idazleak Antroposophia Magica liburua sortu zuen. Ondoren, beste idazle eta pentsalariek erabili izan dute: Troxlerrek (1780-1866) 1806an, Immanuel Hermann von Fichtek 1856an, Gideon Spickerrek (1872-1920) 1872an, Robert Zimmermannek (1824-1898) Vienako filosofoa 1882an.\nBereziki elementu hauek osatzen dute: saio filosofikoak, saio espiritualak eta itzaldien bildumak. Intelektuala ondarearen bolumen nagusia da hau, 300 liburuko baino gehiago baitira.\nLiteraturaren ikuspuntutik Steinerrek poesía eta antzerkia landu zituen, bata zein bestea eduki espiritualak zabaltzeko asmoarekin.\nAntroposofiaren ondorioz sortutako diziplina guztietako lanak biltzen du atal honek.\nGoetheanuma[aldatu | aldatu iturburu kodea]\nIzen horrekin Dornach herrian, Basilea inguruan, eraikitako eraikuntza ezagutzen da. Bertan Rudolf Steinerrek sortutako Antroposofia Unibertsalaren Elkartea dago. Eraikuntzaren izena Johann Wolfgang von Goethe idazlearen omenaldia da. Gotheanum horretan Faustoren antzezpenak eskaintzen dira eta baita ere kontzertuak eta euritmiaren espektakuluak. Helburu horrekin eraikinaren barruan antzoki handi bat dago. Leku berean urtero elkartearen mundu batzarrak egiten dira. Goetheanum barruan ere liburutegi handi bat eta biltzeko gela desberdinak daude.\n(Alemanez) Goetheanumen web ofiziala.\n(Gaztelaniaz) Goetheanum espainieraz.]\nBNF: 11930912z (data)\nOrriaren azken aldaketa: 20 uztaila 2020, 21:33.


EGUBERRITAKO ZERBITZU BEREZIA\nUrtero bezala Eguberritako Zerbitzu Berezia eskainiko zaizuela adierazi nahi dizuegu.\nNOIZ:\tAbenduaren 22, 23, 26, 29 eta 30, urtarrilaren 2 eta 5\nNORI ZUZENDUA:\t2003an jaiotakoetatik 2011an jaiotakoetara biak barne\nORDUTEGIA:\t09:30etik- 12:30etara\nIrakurri gehiago EGUBERRITAKO ZERBITZU BEREZIA-i buruz\nGabonetan ez dakizula zer egin, hona hemen EHUk Donostiako kanpusean eskaintzen dituen gabonetako tailerrak. Aukera ezin hobea gauza desberdinak egin ahal izateko. ANIMATU eta parte hartu!!!\nIrakurri gehiago TAILERRAK IKASLEENTZAT-i buruz\nEUSKARAREN EGUNA dela eta Leire Agirrezabalaren bisita izango dugu, Goizean Leirekin egon eta gero Iñigok, beti bezala, txokolatada zoragarria prestatuko digu, Ekitaldiz betetako eguna izango da, besteak beste, ikasle eta irakasleen kantaldian aspaldiko abesti zoragarriak entzuteko aukera ere izango da.\nAUZOKO, ostiralean bilera\nOstiralean, azaroaren 14ean, arratsaldeko 17,30etan kultur etxean elkartuko gara\nEuskara, aniztasuna eta herritarrak, hiru gako horiek barne biltzen ditu Auzoko egitasmoak. Elkarrena ezagutu eta aitortuz, jatorri ezberdinetako herritarren artean, guztion arteko kohesio eta komunikazio hizkuntza euskara izatea da gure erronka.\nIrakurri gehiago AUZOKO, ostiralean bilera-i buruz\nGor komunitatearen sentsibilizazio astea\nUzturpe ikastolako 3. zikloko ikasleek aukera paregabea izan dute gor komunitatearen berri gertutik ezagutzeko.\nIrakurri gehiago Gor komunitatearen sentsibilizazio astea-i buruz


Zentro Teknologikoak | Tecnalia Corporacion Tecnologica\nTECNALIA Research & Innovation ikerketa aplikatuko Espainiako lehen zentro pribatua da eta Europako garrantzitsuenetariko bat.\n“Inspiring Business” goiburuak esan nahi du imajinatzen jakitea. Eskutik doazen bi kontzepturen sintesia da: imajinatzea eta egia bihurtzea. TECNALIAn, imajinatzea da gure bezeroei eta gizarteari etorkizun hobea izaten lagunduko dieten ideiak sortzea. Balioa sortzen duten ideiak. Egia bihurtzea, berriz, irtenbide irudimentsuak, teknologikoak eta sormen handikoak proposatzea da. Benetako emaitzak izango dituzten irtenbideak. Bezeroentzat balio eta negozio-aukera lehiakor bihurtzen diren ideiak sortzea.\n27 nazionalitate baino gehiagotako adituak, mundu osoan barreiatutako 22 egoitzetan banatuta, sormena eta irudimena erabiliz 4.000 bezerorentzat baino gehiagorentzat irtenbide teknologiko integralak irudikatzen, identifikatzen eta garatzen, , irtenbide integralak eskainiz bezero bakoitzari arreta pertsonalizatua eta diziplina anitzekoa emanez.\nTecnalia Research & Innovation-en egoitzak eta bulegoak\nE-01510 Miñao (Araba)\nLoma de Sancti Petri zk.g.\nE-11139 Chiclana de la Frontera (Cádiz)\nAnardi gunea, 5. posta-kutxa. 134\nMikeletegi pasealekua 1-3\nMikeletegi pasealekua 7\nGabiria kalea 82-84\nAyala, 97 – behea D\nGeneral Moscardó, 32, 1ºA\nTECNALIAren AICko bulegoak\nBoroa Enpresa Parkea P2-A4\nE-48340 Zornotza (Bizkaia)\nVega de Tapia, zk.g.\nE-48900 Burtzeña-Barakaldo (Bizkaia)\nGeldo kalea. 700 Eraikina\nRonda San Juan Bosco, zk.g.\nE-50100 La Almunia de Doña Godina (Zaragoza)\nTel.: +34 976 811 727\nFaxa: +34 976 812 72\nTel.: +33 4 67 13 01 25\nTel.: +39 0587 274 818\nPUl. Vladetina broj 13/6\nTel.: +38 1 11 324 64 19\nAZTI-Tecnaliak gizartean duen inplikazio aktiboa nabarmena da haren xedean, “garapen ekonomikoa eta soziala sortzeko etengabeko konpromisoarekin”. Guztiontzat aurrerapena eta ongizatea bilatzeko helburua du, balioa sortuz ikerketa zientifikoaren eta teknologikoaren bidez. Hala, AZTI-Tecnalian inbertitzen den euro bakoitzeko, gizarteak hamabost euro jasotzen ditu elkarlanean diharduen enpresa eta erakundeetan ezarritako proiektuek sortutako onuretatik.\n1981etik, enpresetako, erakundeetako eta administrazio publikoetako bezero asko ditu AZTI-Tecnaliak, eta haientzat egiten ditu ezagutza sortzera bideratutako ikerketa-proiektuak, baita merkatura begira egindako produktu eta zerbitzu teknologikoak ere, ideiak bezeroarentzako balio bihurtzen dituztenak. Horretarako, diziplina anitzeko talde oso espezializatua du, 200 pertsona baino gehiagok osatzen dutena.\nAstondo Bidea, 609 Eraikina – Bizkaiko Parke Teknologikoa


Kirol eta hezkuntza azpiegituren hobekuntzan eragingo duten lanak onartuta - Beasaingo Udala\nKirol eta hezkuntza azpiegituren hobekuntzan eragingo duten lanak onartuta\nArgitaratua: 13 Ekaina 2022\nIgartza futbol zelaiko instalakuntzen hobekuntza eta belar artifizialaren aldaketarako esleipena abian jarri da\nAerotermia bidezko zoru erradiatzaile sistema jasangarriagoa instalatuko da Sehaska Haurreskolan opor garaian\nUdal arduradunen asmo eta eginkizunen ardatzetako bat mantenu lanen arloa da, alegia, udal azpiegitura eta instalazioei dagozkien baliabideak baldintza eta egoera aproposean edukitzea kalitatezko zerbitzua eskaintzeko herritarren beharrei begira. Honela bada kirol zerbitzuen kalitatearen eskaintzan, Igartza futbol zelaiaren eraberritzean beste urrats bat eman da erabiltzaileen beharrei erantzunez. 2002an estreinatu zenetik badira 20 urte esku hartze garrantzitsurik egin ez dela. Belar artifizialaren erabilgarritasuna eta bizi-iraupen egokia amaitu zela badira urteak eta honen aldaketa presazkoa da. Zelaiaren erabilera ere handitu da, bertan Beasain Kirol Elkarteko oinarriko taldeez gain, Goierri Gorriko neskak eta Caribeños softball taldeak ere erabiltzen dutelako.\nErabilpen anitza duela kontutan izanik, azken gobernu batzordean onartu dira instalakuntza honetan burutu behar diren konponketa eta eraberritze lanak esleitu ahal izateko baldintza pleguak. Belarra ordezkatzeaz gain, zelaiaren azalera handituko da, baita ureztatze sistema eta drenajea ere, argi-dorreak mugituko dira zelaiaren dimentsioa optimizatzeko eta segurtasuna hobetzeko harmailetako baranda aldatu, sareak indartu eta sarrera langa berria kokatuko dira. Lanen aurrekontua 453.262,97€ (+ BEZ)-koa da eta egikaritze epea 8 astekoa. Lanak abuztuaren 1ean hasi eta Irailaren 26ean amaitu beharko dira argitaratutako baldintzen arabera.\nAerotermia bidezko zoru erradiatzailea Sehaska haurreskolan\nHobekuntzak egingo diren beste eraikin publikoa Sehaska haurreskola izango da. Egungo baldintzetara egokituz eta jasangarritasunaren irizpideak betez, aerotermian oinarritutako zoru erradiatzailea instalatuko da berotze eta hozte sistema bezala. Ohiko sistemekin alderatuta CO2 isurpenak nabarmen murrizten dituen sistema berria da. Berotze tenperatura baxuetan egiten du lan, eta segurtasun aldetik haurrentzako hobekuntza nabarmena suposatuko du erradiadoreekin egon daitekeen erretzeko arriskua saihestuz. Lanak Unebide obras y contratas S.L. enpresak burutuko ditu. Lanen prezioa 83.254,74€ (+ BEZ) da eta 5 asteko epean egingo dira, abuztuaren 1etik Irailaren 2ra bitartean.\nUdalerriko kale eta errepideetako berritze eta mantenu lanekin jarraituz, aurtengo asfaltatze kanpainaren lanak kontratatzeko esleipena ere onartu du Gobernu Batzordeak. Beasaingo Udalaren helburu nagusietako bat herrian dauzkagun azpiegituren mantenu eta birgaitzea da. Asfaltaketa lan hauekin herria beasaindarren beharretara egokitu nahi da. Horretarako, lehendabizi herrian birgaitze premia duten eremuen azterketa egin ostean, lehentasunaren arabera aurten asfaltatuko diren kaleak hauek izango dira: Oriako Pasealekua, Ezkiagako parking-a eta bere sarrera (asfalto inprimatua) eta Dulce Maria Loinaz 12. Asfaltatze lanak UTE Amenabar Alvar González enpresari esleitzea onartu da 51.767,29 € (+ BEZ) prezioan eta lanak uztailaren 26tik Abuztuaren 5a bitartean egingo dira.\nBestalde, Alkartasuna Lizeoko Larrialdi Irteerak egiteko lanen esleipena bertan behera geratu da eta ekaineko Gobernu Batzorderako plegu berriak aurkeztuko dira.\nUsurbe Antzokia Goikusen ardurapean\nUsurbe antzokia eta honekin batera erakusketa aretoa (etorkizuneko bonberia) kudeatzeko emakida Goikus Kudeaketa S.L.-ri esleitzea onartu da, gaur egungo enpresa bera. Epe berria 2 urterako izango da beste urte bete luzatzeko aukerarekin. Baldintzen artean, Sarrerak saltzeko totem edo makina berria instalatu eta kudeatzeko ardura aurkitzen da.


Boluntariotzarako Formakuntza - Kronika :: OnDoaN Topagunea\nBoluntariotzarako Formakuntza - Kronika\nAzken saioan boluntariotzari buruzko zenbait testigantza entzuteko biltzeko plazera izan dugu.\nLehenbizi, Anek eta Gabrielak, Aldapeta Maríako DBH eta Batxilergoko gaztetxoen monitore bezala izandako esperientzia kontatu digute. Ostiral arratsaldero elkartzen dira eta eskoletako neska-mutilekin zenbait jarduera egiten dituzte. Udaran ere kanpaldietan kolalboratzen dute, gazteei inklusio aukera ezberdinak eskaintzeko.\nZortedun gara, baita ere, Aterpen lan egiten duen gizarte hezitzailea den Guadalupe gurekin izan dugulako; Aterpe, giza-bazterkerian dauden pertsonen harrera eta arreta eskaintzen duen zentroa da.Guadalupe. Zentroan dauden pertsonak zein egoeratan dauden azaltzen saiatu da. Akonpainamenduaren eta garrantzizko beharren asetzearen bitartez (higienea, elikadura, osasuna, garbitegia...) laguntzen zaie, inklusio sozialari lotutako prozesuez gain.\nBerarekin etorri da boluntario den Juan Luis. Uste dut denen izenean hitze egiten dudala bere testigantza bihotzera iritsi zaigula esaten dudanean. Esker onekoak izatearen beharra azpimarratu du, eta konpondu behar diren egoeren eta benetako arazo existentzialen (gerrak, elikagai eta osasun eza, doluak eta beste asko) arteko bereizketa egitearena. Planeta honetan, berak esan duen bezala, denok gara kolibri. Gutako bakoitzak gure ur-tantatxoa botatzen badugu oihanean sortu den sutearen gainean, ziur itzaliko da, hau da: denok egiten badugu pertsona hobeak izateko saiakera behar duenari lagunduz, injustiziarik bizi ez duen mundu askozaz hobea eraikitzen, komunitatean, amaituko dugu.\nElenak, FISC GGKEko delegatua, parte hartzen duen egitasmo desberdinen berri eman digu. Zenbait herrialdetan dihardute lankidetzan giza eskubideen alde borrokan, eta garapena, sentsibilizazioa eta hezkuntzan kooperatzeko beharraz kontzientziatzeko.\nAzkenik, Usuek eta Maddik FISC GGKEak Paraguayn bizipen berri ugari bizitzeko aukera eman zien esperientzia osatzeko aukera azaldu digute. Komunitatearekin nahastearen -bertan buru belarri sartzearen- garrantziaz hitz egin digute, pertsonen beharra duten jardueretan parte hartzen saiatuz. Saltsa guztietan sartu ziren! Herrialdearen egoerara ere egokitu behar izan zuten, eta ez zen gauza erraza izan, baina auzotar guztiek familiakotzat bezala hartu zituzten eta haiekin denbora luzea baleramate bezala hartu zituzten.\nBukatzeko, eskertzea baino ez zait geratzen hizlari guztiek eskaini duten denboragatik eta mundu hobe baten bila jartzen duten ahaleginagatik.\nHorrela, boluntariotza ikastaro hau bukatu egin dugu. Mila esker Mariaren Lagundiari eta OnDoaN Topagunea Elkarte Sozioedukatiboari formakuntza hau egiteko eskaini diguten aukeragatik.


Zeberioko Udala - Historia ekonomikoa\nZeberioko ibarra Nerbioi ibarrean dago eta 48 km2-ko hedadurea dauka. Lurrik hezeenak ibarraren beheko aldean dagoz, erreka alboetan. Ibarraren behealde horrek 450 metrorainoko zabalerea dauka. Ibarraren alboetako mendiei jagokenez, iparraldean, 634 metrorainoko altuerea daukie eta, hegoaldean, ostera, 775 metrorainokoa. Bada, beheko ibarraren eta goiko mendi horreen artean bitarteko eremua dago, mendi hegaletan hainbat kilometroko zabalerea daukan bitarteko eremua. Auzunerik gehienak iparraldeko hegalaren bitarteko eremuan dagoz, eta arrazoiak begi bistakoak dira: iparraldeko mendi hegala hegoaldekoa baino eguzkitsuagoa da; era berean, ibarraren behealdeko lurrik gehienak hezeegiak ziran erdi aroko laborantzarako eta mendiko lurrak ez ziran egokiegiak nekazaritzarako (aldats handiegien ondorioz higadura arazoak).\nZeberioko klimea atlantikoa da eta tenperaturak leunak dira; bariazino gitxi izaten da urtarotik urtarora, baina, halandabe, prezipitazinoak ugariak dira urte osoan. Euri asko egitearen eta ibarraren ezaugarri geografikoen eraginez, Zeberio errekeagaz dozena bat errekatxok egiten dabe bat. Zeberio errekeak 240 metroko altueran dauka iturburua eta, 9,5 kilometro ibili ostean, Nerbioi errekeagaz egiten dau bat 70 metroko altueran.\nZeberion ez dago historiaurreko aztarnarik, eta giza testigantzarik zaharrenak leiho prerromaniko bi dira (XI. mendea), Argiñano eta Barañanoko ermiten aurrealdean. Zeberioren lehen aipamen idatzia 1373koa da (Ugao-Miraballeseko uri gutunean). Nekazaritzea eta abeltzaintzea dira nagusi Zeberion. Abeltzaintzeak ibarrean eta mendietan estimazinorik gitxien daukiezan lurrak aprobetxetan dauz. Elikadurearen oinarria zerealek eta egoskariek osotzen eben, eta, horrez ganera, frutea, batez be sagarra, eta ortuko beste produktu batzuk hartzen ebezan. Euskal Herrian danak noble izatearen eta noblezia titularrik apenas izatearen ondorioz, bai ehizea bai arrantzea baimenduta egozan danantzat.\nXIII. mendean merkataritzea nabarmen hazi zan eskualde honetan, Gaztelatik Europa erdialdera eta iparraldera esportetan zan artilearen eraginez. Horrek aukera ona ekarri eban, merkataritzearen bidez, irabaz biderik emoten ez eban nekazaritzearen ondorio ezkorrei zelan edo halan aurre egiteko. Izan be, artilea esportetan zan itsasontzietan burdina barrak bialtzen ebezan. Industria eta merkataritza horreek legez babestuta egozan, Foruaren arabera, Euskal Herria, salbuespen gitxi batzuekaz, merkataritza libreko eremua zan eta burdinearen produkzinoa eta merkataritzea ez ziran zerga bidez kargetan.\nArtoa XVII. mendean sartu zan batez be. Artoa sartuta, ibarraren behealdeko lurrak aprobetxau ziran, eta, holan, nabarmen hazi zan lantzeko erabilten zan lurraren hedadurea. Nekazaritzea, lur eremu zabalagoan egoteaz ganera, intentsiboagoa be bilakatu zan. Batez be XVIII. mendean, erreferentzia asko azaltzen dira lurraren kalau eta itxituren ganean. Nekazal iraultzearen ondorioz, biztanle kopuruak gora egin eban, merkaturatzeko produzitzen hasi ziran eta azpiegiturak hobetu egin ziran: San Antonio ermitea (1732), udaletxea (1743), parrokiako torrea (1772), errege bidea (1760-1780).\nBurdinearen fabrikazinoa modu deszentralizauan egoan antolatuta, egur-ikatz asko behar izaten zan-eta burdinea egiteko. Burdin-beta baino askoz ikatz gehiago behar izaten zanez, errazagoa zan burdinea ikatza egoan tokira eroatea, aldrebes egitea baino. Zeberio errekean zehar bost burdinola be izan dira inoiz. Esate baterako, 1799an lau burdinola egozan eta 163 tona produzitzen ebezan; 1802an, ostera, 172,5 tona produzidu ebezan. Gero, XIX. mendean, industrializazinoagaz, egur-ikatzaren ordez harrikatza erabilten hasi ziran. Ondorioz, industria astuna metropolian batu zan eta Zeberiok eukan industria ia guztia galdu eban.


"Ardiak mendian daudenean egunero igotzen gara, egunsentian" - Gorbeialdea - Alea.eus\nMirian Biteri 2018-09-27 10:19\nPaula Menoyo bezala, Zigoitiko Etxaguen herriko Belen Etxebarriaren etxean ere ardiak izan dituzte beti. Dagoeneko 24 urte pasa dira "amaren aholkuei jaramanonik" egin ez eta abeltzaintzan buru-belarri sartu zela. Iñaki Lopez senarrarekin batera darama ustiategia.\nAitarekin ikasi zenuen ogibidea...\nBai, berak erakutsi zidan. Administrari lanak ikasi banituen, aitarekin ibiltzea gustuko nuen, eta bera barik, baina hor jarraitzen dut gaur egun ere. Behiak eta ardiak ditugu; azken hauek, 500 baino gehiago. Hasieran, gazta egiten hasi baginen ere, geroago esnea saltzen hasi ginen.\nNolakoa da zure eguna?\nGaraiaren araberakoa izaten da. Azarora arte Gorbeian izaten ditugu, eta lasaiago ibiltzen gara; etxera jaitsi eta erditzerako prestatzen ditugu jarraian. Urtarrilean hasten da gogorrena: erditzeak, jetzialdia, edoskitzea, ukuiluak garbi mantentzea... Bost bat ordu egiten dugu lo sasoi horretan. Maiatza aldean, eguraldiak laguntzen badu, arkumeak izan ez dituzten ardiak igotzen ditugu mendira. Bildots guztiak kentzen ditugunerako uda da, eta orduan belarra egiten hasi behar zara, eta gainerako ardiak igotzen. Lehen, Santiago egunean amaitutzat ematen genuen kanpaina.\nBeranduago. Gure kasuan, genetika hobetzea helburu duen intseminazioagatik; horrek apur bat mugatzen gaitu. Ardiak sikatzen ditugunean Gorbeiara eramateko ohitura dugu, goraino; baina orain, intseminazioa dela eta, 15 egunetara jaitsi behar ditugu berriro. Horregatik, urtearen arabera, beranduago igotzen ditugu; abuztuaren erdialdean edo. Dena dela, modu naturalean ernaltzen diren ardiak ere baditugu, eta horientzako ahariak ere igo behar ditugu abuztuan.\nAraban badago artzainik etxoletan?\nEz. Nire aitak harriz egindako etxola zuen, baina, gaur egun Araba aldean ez da inor geratzen. Dena dela, ia egunero igotzen gara, egunsentian, artaldea oraindik ere lasai dagoenean. Artzain bakoitzak bere ardiak bereizten ditu, elkar errespetatzen dugu.\nAbere guztientzako tokia dago Gorbeian?\nGoiko partean, gero eta abere gutxiago dago. Natura parkea dela eta, gero eta babestuago dago eta eremuak murrizten doaz; eta abererik ez badago, mendia itxi egiten da, sasiz betetzen da.\nOrdezkoan pentsatzen hasita?\nBi seme ditugu eta Joseba txikiak gustuko du; Arkautiko nekazaritza eskolan ikasi du. Dena dela, aurretik aukera guztiak ezagutzeko esaten diot, begiak zabaltzeko. Guk, ezustekorik ez badago, honetan jarraituko dugu, eta ordua heltzen denean, hor egongo da.\nAurretik ezagutzeko gomendioa egiten diozu semeari. Damu zara zu hartutako erabakiaz?\nEz. Ez dut arazorik traktorean ibiltzeko edo ukuiluko lan-jantzia behin eta berriz jartzeko.\nMirian Biteri 2018 ira 27 Gorbeialdea\nGorbeiako artzaintzaren iragana, oraina eta etorkizunari buruz jarduten duen ikus-entzunezkoa egiten dabiltza; antzinako ogibidearen jatorria, bila...


gazte literatura: URPEKARIAK\nJonanen aitari –Joxemiri– ez doazkio gauzak oso ondo Martarekin, emaztearekin, eta elkarri atsedenalditxoa ematea erabaki dute bikotekideek. Lagun batek apartamentua utzi dio Joxemiri eta bertara joan dira aita-semeak egun batzuk lasai pasatzeko asmotan, independentzia lortu berri duen Catalunyako kostaldera, L’Estartit-era . Urperatze-bataioa egingo dute ia iritsi bezain azkar. Eta ontzian beraiekin urperatze saioan egondako Luus eta Dael, ama-alabak, izango dira oporraldiko lagun. Egun zoragarriak izango dira Jonanentzat, inoiz amestutako bizipenak gozatuko ditu. Baina zorionak ezin iraun betiko.\nKontaketa arina eta erritmo onekoa da gehienetan. Idazleak beste digresioei (politika, lexikoa…) eutsi egiten die maiz eta haria eten egiten da horrelakoetan. Narratzaile orojakile batek ematen digu askotan pertsonaien pentsamenduen berri, nahiago genuke istorioak berak erakutsiko baligu. Irakurleari ere zuzentzen zaio idazlea, testuaren asmo pedagogikoa aitortuz, naxkante samar gertatzearen beldurrez (ironiaz?). Badauka horrelako kutsu bat.\nBaina, oro har, oso gustura eta erraz irakurtzen den istorioa da. Arina, freskoa, baikorra bere tristean. Irakur ezazue, gustatuko zaizue. Ez egin dudarik!\nGustatu zait liburu hau, polita da. Gazteen eta gurasoen arteko harremanen inguruan datza. Banandurik dauden eta seme bat duten gurasoen eta beste ama-alaba batzuen artean gertatzen da istorioa. Istorioko hainbat zati interesgarriak egin zaizkit, izan ere, protagonistak bere aitarekin bizitzen dituen abentura mordoa oso entretenigarriak dira, esateko baterako, ur azpira sartzen direneko unea edo biak eduki ohi dituzten tertuliak. Nire ustez, erraz irakurtzen da ulertzeko oso erraza baita, ez du inongo zailtasunik. DBHko gazteei gomendatuko nieke irakur dezaten. Animatu irakurtzera gazte!\nZuhara Telletxea 3-B (2016/17)\nNiri liburu hau asko gustatu zait eta irakurtzeko erraza da. Gainera, gazteen arteko harreman batetaz hitz egiten du. Liburuko hainbat kapitulu interesgarriak eta entretenigarriak dira baina batzuetan astuna egiten da beti berdina gertatzen delako. Nik irakurtzea gomendatuko nuke, gazteei interesgarria eta entretenigarria iruditzen zaizkielako horrelako liburuak.\nAnne Aguirre 3-B


Arabako ESI Krosak hamargarren urteurrena bete du - Osaraba\nArabako ESI Krosak hamargarren urteurrena bete du\nAzaroaren 6an, larunbata, Arabako ESI Krosaren hamargarren edizioa ospatu zen eta bertan 32 korrikalarik parte hartu zuten, erakunde osoko zerbitzu eta zentro ezberdinetatik etorriak\nKrosa Zabalganako basoaren ingurune natural ederrean barrena joan zen. Bertan, 4500 metroko distantzia egin zen, tenperatura hotzarekin, baina euriak lasterketa eta sari banaketa errespetatu zituen. Proba amaitu ondoren, parte-hartzaileek eta senideek hamaiketako goxoa dastatu zuten Zuhatzuko eskolan. Bertan, oroimenezko bideo bat proiektatu zen, aurreko bederatzi edizioetako irudirik onenekin.\nEmakumezkoen kategorian irabazlea Diana Vecillas izan zen, AUO Santiagoko ebakuntza-gelako erizaina, bigarren Arantza Fernández, Garbiketa Zerbitzuko profesionala, eta hirugarren Itsaso Mansilla, AUO Santiagoko erizaina. Gizonezkoen kategorian, berriz, helmuga gurutzatu zuen lehendabizikoa Ibai Pérez izan zen, Larrialdietako profesionala, bigarren Gorka Saenz de Buruaga geratu zen, AUO Txagorritxuko Prebentzioko Oinarrizko Unitateko administraria, eta hirugarren José Montero, Larrialdietako Zerbitzuko zeladorea.\nAurtengoan, eta lasterketaren hamargarren urteurrena zela eta, hiru sari berezi banatu ziren. Lehen saria Dani Ortegari eman zioten, gizonezkoen kategorian parte-hartze gehien izan zituen korrikalariari, Arabako ESI Krosean 10 aldiz parte hartzeagatik, eta Iune Zabaletak, berriz, emakumezkoen kategorian, 8 aldiz parte hartzeagatik. Azken sari berezia Alfredo Blaskok jaso zuen, Arabako ESI Krosaren 10 urte hauetan argazkilari gisa egindako lana eskertzeko. Era berean, Jose Montero, lasterketaren antolatzaileari, omenaldia egin zitzaion.\nIbilbidean zehar, parte-hartzaileek Arabako ESIako hainbat profesionalen laguntza izan zuten, bereziki Clemente Alcalderen eta Eugenio Castellanoren lana nabarmendu zen; izan ere, hauek bizikleta gainean ibilbide osoko segurtasuna zaindu baitzuten. Baita Alfredo Blasko, beste behin ere, sailkapena denborekin, argazkiekin eta bideoekin egiteaz arduratu zena.\nAntolatzaileek eskerrak eman nahi dizkiete boluntarioei kros honen antolaketan erakutsitako konpromisoagatik, laguntzagatik eta dedikazioagatik, bai eta Zuhatzuko bizilagunen batzordeari eta bertako biztanleei ere, eskola lagatzeagatik eta beren abegi onagatik.\nNext story Kokapen berria izango dute Osakidetzaren Arabako ESI-aren Pediatriako Larrialdiek\nPrevious story Esker onak "Gente así es lo que necesitamos"


Muskizko Udala - 6.500 bonu banatuz udalerrian kontsumitzera animatzen ditu herritarrak Muskizko Udalak, udalerrian 105.000 euroko eragin ekonomikoa izango du ekintza honek\n6.500 bonu banatuz udalerrian kontsumitzera animatzen ditu herritarrak Muskizko Udalak, udalerrian 105.000 euroko eragin ekonomikoa izango du ekintza honek\nFORLANekin (Udalerriko Toki Garapenerako Agentzia) eta Muskizko Merkatarien eta Profesionalen Elkartearekin lankidetzan, bonu komertzioa izeneko kanpaina jarri du abian Muskizko Udalak, "Muskizko komertzioetan erosteak abantailak dauzka" lelopean. Hurrengo astelehenean abian ipiniko den ekintza honi esker, udalerriko komertzio txikiari laguntzea da jomuga, kasu honetan, bonuen bitartez. Udalerriko saltokietan, ostalaritzan eta zerbitzuetan erostea saritzea da helburu nagusia, hain justu ere, herritarrek eta herrira bertaratzen direnek % 33ko edo % 50eko aurrezkiak eskuratu ahalko dituzte euren erosketak egiterakoan.\nKanpaina hau urtero egiten da, eta aurten indar handiagoz itzuli da, herrian bertan erostea bultzatzeko eta sustatzeko. Horretarako, inbertsioa handitu du Muskizko Udalak, zehazki, 40.000 euro bideratuko ditu Udalak kanpaina honetan, eta, orotara, 6.500 bonu banatuko dira herritarren artean. Hori horrela, ekintza honek 105.000 euroko eragina edukiko du udalerriko ekonomian.\nGaur egungo egoera dela eta, Covid 19ak eragindako krisi ekonomikoa tarteko, hiru bonu mota prestatu dira. Lehenengo eta behin, ostalaritza bonua, zeinaren bidez pertsona kontsumitzaileak 10 euro gastatu ahalko dituen 15 euroko erosketengatik (horrelako 2.000 bonu izango dira eskura); bigarrenik, elikadura, botika, tabako-denda eta albaitaritza bonua, 10 euro gastatuz 15 euroko erosketak egin ahal izateko (mota honetako 3.000 bonu banatuko dira); eta bukatzeko, saltokietako eta gainerako jardueretako bonuak, kasu horretan,10 eurorekin 20 euroko erosketak egin ahalko dira (gisa horretako 1.500 bonu eskainiko dira).\nAurten, saltzaileek eurek eman ahalko dizkiete bonuak kontsumitzaileei, baldin eta beherapen horietaz baliatuz euren establezimenduetan erosketak egin nahi badituzte. Lehenengo fase batean bonuen % 50 banatuko dira izena eman duten establezimenduen artean, eta komertzio bakoitzari 50 bonu emango zaizkio gehienez. Eta salmentak zuritzen diren heinean, komertzioen artean 50 bonuko sortak banatuko dira, harik eta eskura dauden 6.500 bonuak agortu arte.\nBeherapen hauetaz baliatu nahi dutenek, orotara, 4 bonu erabili ahalko dituzte establezimendu bakoitzean. Kanpaina datorren astelehenean hasiko da, abenduaren 21ean, eta indarrean egongo da 2021eko maiatzaren 31ra arte.\nKartela (PDF 352KB)


topic_facet:"Sistema elektrikoak, pneumatikoak eta hidraulikoak (Modulua - LOE)" topic_facet:"Instalazioa elektrikoak eta automatismoak" topic_facet:"Fabrikazio mekanikoko diseinua (Heziketa Zikloa - LOE). Goi maila" topic_facet:"Ekipamendu eta instalazio termikoak (Modulua - LOE)" topic_facet:"Mantentze-lan elektromekanikoa (Heziketa Zikloa - LOE). Erdi maila"\nProposatutako gaia: Sistema elektrikoak, pneumatikoak eta hidraulikoak (Modulua - LOE) Proposatutako gaia: Instalazioa elektrikoak eta automatismoak Proposatutako gaia: Fabrikazio mekanikoko diseinua (Heziketa Zikloa - LOE). Goi maila Proposatutako gaia: Ekipamendu eta instalazio termikoak (Modulua - LOE) Proposatutako gaia: Mantentze-lan elektromekanikoa (Heziketa Zikloa - LOE). Erdi maila\n1 Automatismo elektrikoak, pneumatikoak eta hidraulikoak 1 Automatizazio industrialeko sistemen integrazioa (Modulua - LOE) 1 Automatizazioa eta robotika industriala (Heziketa Zikloa - LOE). Goi maila Ekipamendu eta instalazio termikoak (Modulua - LOE) 1 Elektrizitatea eta automatismo elektrikoak (Modulua - LOE) 1 Elektrizitatea eta elektronika (Lanbide Arloa - LOE) Gehiago ... 1 Elektronika industrialeko tresneriaren mantentzelanak (Modulua - LOE) 1 Fabrikazio mekanikoa (Lanbide Arloa - LOE) Fabrikazio mekanikoko diseinua (Heziketa Zikloa - LOE). Goi maila 1 Fabrikazio mekanikoko produkzioaren programazioa (Heziketa Zikloa - LOE). Goi maila 1 Fabrikazio mekanikoko sistema automatikoen programazioa (CAM) (Modulua - LOE) 1 Fabrikazioaren automatizazioa (Modulua - LOE) 1 Industria-automatismoak (Modulua - LOE) 1 Instalazio elektriko eta automatikoak (Heziketa Zikloa - LOE). Erdi maila Instalazioa elektrikoak eta automatismoak 1 Instalazioa eta mantenimendua (Lanbide Arloa - LOE) 1 Lanbide Heziketa Mantentze-lan elektromekanikoa (Heziketa Zikloa - LOE). Erdi maila 1 Mantentze-lan elektronikoa (Heziketa Zikloa - LOE). Goi maila 1 Mekanizazioa (Heziketa Zikloa - LOE). Erdi maila 1 Mekatronika industriala (Heziketa Zikloa - LOE). Goi maila 1 Sistema automatizatuak (Modulua - LOE) 1 Sistema elektrikoak eta automatikoak (Modulua - LOE) 1 Sistema elektrikoak eta elektronikoak (Modulua - LOE) Sistema elektrikoak, pneumatikoak eta hidraulikoak (Modulua - LOE) 1 Sistema elektroteknikoak eta automatizatuak (Heziketa Zikloa - LOE). Goi maila 1 Sistema eta zirkuitu elektrikoak (Modulua - LOE) Guztiak ikusi ... gutxiago ...


Donejakue bidea bideoan: Naieratik Santo Domingotarreraino | Consumer\nDonejakue bidea bideoan: Naieratik Santo Domingotarreraino\nEsta ruta riojana avanza entre vides y campos amarillos y acaba en una misteriosa catedral románica\nLarunbata, 2017ko ekainaren 03a | honen arabera: Pablo Guiroy, Camino hacia Santiago\nDone Jakue Bidearen zati hori Errioxatik igarotzen da, Najeratik Santo Domingo de la Calzada arte: mahastien, Errioxako herri xarmangarrien eta misterioz betetako katedralaren arteko ibilbidea. Bideo honetan, Naiera eta Santo Domingo arteko Donejakue Bideko etapa ikusiko dugu.\nDonejakue Bidea: Najeratik Santo Domingotik\nIbilbidea aldapa txiki batekin hasten da, eta mahastien artean sartzen gaitu berriro: XII. mendean lur horietan mahatsondoa lantzen zen eta ardoarekin saltzen zen. Etapa horrek ez du zailtasun handirik eta, Naieratik irten eta kilometro gutxira, lautada batek Azofrara eramango gaitu, 100 pertsonentzako aterpetxe bat duen herri txiki batera.\nZelaietan jarraitzen dugu eta Araneara iristen gara; han, udaberrian, koltza-landareen horitik tindatzen da zelaia. Hemendik Santo Domingo de la Calzada arte jaisten da tartea. Santo Domingo de la Rioja deritzonaren herri nagusietako bat da, eta XII. mendean loratu zen foruen kontzesioarekin. Hiri harresitu zaharra multzo historiko-artistiko izendatu zuten eta misterio bat gordetzen du: bere katedral erromanikoa Santo Domingoren hondakinak hartzeko eraiki zela esan dute, gaur egun bisita ditzakegula.


Gastroenteritisa txakurrengan, jakin beharrekoa | Txakurren Mundua\nLa gastroenteritisa txakurrengan pairatzen dugunaren antzeko gaixotasuna da. Ez da, oro har, gaixotasun larria, ez da beti albaitariarengana joan behar eta kasu gehienetan ez da hilgarria, baina txakurrarentzako egun batzuetako konbaleszentzia eta gure oinarrizko arreta behar dira. berreskuratu egiten da.\nGastroenteritisaren kasuan hainbat gauza sor ditzakete. Ez da gaixotasun batzuetan gertatzen den bezala birus kutsakor bakarra egotea. Kasu honetan gaixotasun infekzioso bati buruz ari gara heste-hodiaren barruko estalkiaren hantura, sintoma batzuk dakartza. Baina gaixotasun hau, haren arrazoiak eta tratamendua ezagutuko ditugu, gure txakurra gaixotzen bada zer aurrean dugun jakiteko.\n1 Zer da gastroenteritisa\n2 Gastroenteritisaren arrazoiak\n3 Gaixotasunaren sintomak\n4 Tratamendu eraginkorrak\n5 Gastroenteritis hemorragikoa\n6 Noiz joan albaitariarengana\nZer da gastroenteritisa\nLa gastroenteritisa hesteetako infekzioa da Heste meharraren eta urdaileko barne-estalkia pizten du. Gaixotasun hau akutua, iraunkorra edo kronikoa izan daiteke, jatorriaren arabera. Horregatik, tratamendua desberdina izan daiteke dagoen gastroenteritis motaren arabera. Gizakien antzeko gaixotasuna da; beraz, erraza da guretzat ezagutzea, sintoma eta tratamendu berdinak baitira orokorrean. Ez da arriskutsua, txakurra oso gaixo ez badago, eta epe laburrean arriskua sor dezakeen gauza bakarra deshidratazioa da, baina ia inoiz ez da hilgarria bihurtzen, beste faktore batzuk eman beharko liratekeelako txakurra gainditu ez dezan. gaixotasuna.\nMukosen hantura hainbat faktore direla eta gerta daiteke, birusetatik bakterioetara edo parasitoetara. Birusen, onddoen edo bakterioen infekzio batek sor dezake, baina baita hondatutako jakiak jateagatik, landare toxikoak jateagatik edo egokitzen ez zaizkion jakiak jateagatik ere. Estres luzeko egoeretan hesteetako mukosa ere alda daiteke eta gaixotasuna duten txakurrekin kontaktuan jartzen denean hedatu egiten da. Txakurraren osasunaren arabera hau gutxi gora behera indartsua izan daiteke.\nDenok ezagutzen ditugu gaixotasunaren sintoma garbienak beherakoa eta botaka. Urdailari zuzenean eragiten dio, beraz, heste-sistemak gaixotasunean zehar gehien sufrituko du. Sintoma horiek gertatzen diren kasu gehienetan, albaitariak gastroenteritisa dela zehazten du, nahiz eta botaka edo beherakoa beste gaixotasun batzuekin lotuta egon. Kasu honetan sintoma hauek ditugu eta ondoeza orokorra, manipulatzen badugu sabeleko mina, aldarte baxua, goserik eza eta nekea ere badaude. Zenbait kasutan baliteke txakurrak sukarra izatea ere, beraz sudurrean eta belarrietan beroa nabarituko dugu. Oka eta beherakoarekin deshidratazioa dator, boilur lehor batek eta txakurraren azala jasoz ikus daitekeena. Pixka bat luzatzen dugu, gogaikarria izan gabe, eta bere lekura azkar itzultzen bada oraindik ere hidratatuta egongo da, denbora behar bada deshidratazioak dagoeneko asko eragiten dio.\nEl gastroenteritisaren tratamendua sintomatikoa da, txakurra hobetzera zuzenduta, sintomek eragindako arazoak murriztuz. Orokorrean, normalean, botika batzuk aplikatzea da oka egiteari uzteko, errepikakorrak badira. Txakurra azkar deshidratatzen bada, albaitariak fluidoen terapia erabiliko du, hau da, txakurra oso gaixorik badago eta botaka jarraitzen badu fluidoak ahotik edo barnetik ematea. Txakurra ahulagoa den kasuetan, bere gorputzera fluidoak ematen jarraitzea onar daiteke.\nGaixotasun hau ez da oso konplikatua, beraz, gehienetan etxean zuzenean borrokatu daiteke. Txakurraren janaria eta edateko ontziak garbitu behar ditugu, beti ere haietan bakterioak ugaritzea saihestuz. Etengabe hidratatu behar ditugu, hobeto sentitu daitezen. Gainera, normalean barau ordu batzuk gomendatzen dira txakurra okerragoa denean, gorputzak hurrengo otordura arte garbitu eta hesteetako mukosa berreskuratu arte.\nHurrengo egunetan txakurren dietak pixka bat aldatu beharko lukeArazo honen dieta espezifikoa izanik, urdailean leunagoa izango da eta sendatzen lagunduko zaitu. Dieta ona hegazti meharrak plantxan edo egosita, arroz egosia eta azenarioak egosita egongo lirateke. Txakurrek jaten badute, kalabaza egosia ematea ona da, igarobidea hobetzen eta urdaileko normaltasuna berreskuratzen laguntzen baitu. Gainera, kamamila apur bat edateko eman diezaiekegu, nahiz eta zaporeak normalean erakartzen ez dituen, baina gustuko badute, sabela hobetuko dugu, kamamila lasaigarria delako, infusio moduan hidratatzen ditu eta saihesten laguntzen du. gasa eta ondoeza urdailean.\nBadago nolabaiteko normala baino larriagoa den gastroenteritisa. Hau da txakurren gastroenteritis hemorragikoa, eta horren arrazoia ez da oso ezaguna. Gastroenteritis mota horri esker, aulkiak gorri ilunak agertzea eragiten du, odolarekin batera baitago. Albaitariarengana joan behar duzu tratamendu eta diagnostiko egokia lortzeko. Oro har, Yorkshire bezalako arraza txikiagoei asko eragiten dien arazoa da. Tratatzen ez bada, txakurraren heriotza ekar dezake denbora gutxian, beraz, ezinbestekoa da tratamendua bilatzerakoan azkarra izatea.\nNoiz joan albaitariarengana\nEsaten dugun moduan, gaixotasun hau ez da oso larria eta kasu gehienetan, ezagutza batzuk baldin baditugu txakurra erraz sendatzen lagun dezakegu, fluidoak eta dieta egokia emanez egun batzuetarako. Baina badaude albaitari baten laguntza behar dugun kasuetan. Beste gaixotasun batzuk dituzten txakur zaharrenetan edo txakurkumeengan deshidratazio azkarra gerta daiteke, txakurraren bizitza arriskuan jar dezakeen zerbait ere. Beherakoa eta botaka gelditzen ez badira eta txakurra modu egokienean hidratatu ezin badugu, hobe da joan albaitariarengana zain barnetik egitera. Ezinbestekoa da joatea ere aulkietan odola edo parasitoak ikusten baditugu, lehenengo kasuan zerbait larriagoa izan baitaiteke eta bigarrenean gastroenteritisa parasitoek eragin dezakete, txakurra hobea denean kendu beharko dira. .\nArtikuluaren bide osoa: Txakurren mundua » Txakur orokorrak » Gaixotasun » Gastroenteritisa txakurrengan, jakin beharko zenukeena\nTxakurrek gaztainak jan al ditzakete?


Emakumea gogoratzen... — Euskara\nErrepresaliatutako emakumeen omenezko eskultura inauguratu dute Azkoienen. Iñigo Uriz / Argazki Press\nAzkoiengo Argako parkean sortu dute harriz eratutako eskultura, 1936ko gerran eta Frankismoan errepresaliatutako emakumeak omentzeko. Patxi Fuertes, Angel Iribarren eta Javier Baztanena da lana, eta bertan hiru emakume ageri dira zuhaitz bat irudikatzen duen figura baten inguruan.\nOroimenaren Aldeko Emakumeak elkarteko presidente Josefina Camposen hitzartzearekin ekin diote ekitaldiari, eta Camposek berak inauguratu du, Juan Castillo alkatearekin batera, plaka bat. Halaber, bertan izan da Ana Ollo Nafarroako Gobernuko Herritarren eta Erakundeen Harremanetarako kontseilaria.\n(Editorearen oharra: eskulturan ikusten diren harriz betetako hiru emakumeen "gonak", Elkarte eta erakunde ezberdinak bidalitako harriekin beteak dira, solidaritatea eta atxikimendua adieraziz. Harri bakoitzak beraien sinadura dauka. Goldatu Elkartea partaide den "Frankismoaren krimenen aurkako Euskal Plataforma"k ere bidali zuen bere harria.)


Euskal Herria Archives - Page 3 of 24 - | Page 3\nApirilaren 10ean Katixa Agirre Irakurleen Txokoan\nPosted on 2019/02/18 by berbaizu\nApirilaren 10ean Katixa Agirre gonbidatu dugu Irakurleen Txokora. Egun horretan, ‘Amek ez dute’ (Elkar, 2018) liburua izango dugu hizpide.\nBilbon euskaraz bizitzeko prest bazaude, bihar BilboRockera etorri!\nPosted on 2019/02/15 by berbaizu\nBIlbon euskaraz bizitzeko prest zaude? Ba larunbatean Bilbo Rockera etorri, bertan Euskaraldia osteko urratsak erabakiko ditugulako!\nIzena emateko, hemen: http://bilbo.euskaraldia.eus/\nPosted in Bazkideak, Berbaizurenak, Berriak, Bilbo, Deustua, Euskal Herria\t| Leave a reply\nBilbon euskaraz bizitzeko prest bazaude, etorri larunbatean BilboRockera!\nPosted on 2019/02/12 by berbaizu\nLekukotzak: Libe Irisarri (Hamaikakoa)\nPosted on 2019/01/17 by berbaizu\nEuskaraldia erronka handi bat izan da niretzat. Iniziatiba bikaina izan da ohiturak aldatzeko; bakarrik falta da borondatea, perseberantzia eta inertziak apurtzea. Nire partetik lortu dudala uste dut, eta soilik horrela lortuko dugu hasierako helburua: entzutea eta hitz egitea euskaraz gure artean.\nEuskaraldia bide bat izan zen, eta dinamika horretan jarraitu beharko dugu, azken batean, euskara gure herriko hizkuntza delako. Eta kito!\nGaur zortzi Inazio Mujika Iraola dator! #IrakurleenTxokoa\nPosted on 2019/01/16 by berbaizu\nPosted in Bazkideak, Berbaizurenak, Berriak, Deustua, Euskal Herria, Mullerenea\t| Leave a reply\nLekukotzak: Olatz Beldarrain (Hamaikakoa)\nPosted on 2019/01/14 by berbaizu\nOrokorrean euskaraldiaren balorazio positiboa egiten dut.\nHartutako konpromisoak bete ditudan arren, esan beharra daukat lehenengo egunetan zaila iruditu zitzaidala, batez ere erderaz egiteko ohitura dudan pertsonekin, eta are gehiago erderaz jarraitzen zutenekin. Halere, erronka polita iruditu zait egunerokotasunean lehenengo hitza euskaraz egitea eta konturatzea gehienok garela elkarrizketa arrunt bat euskaraz izateko gai. Lehenengo hitzarekin bakarrik!\nKonklusio moduan, ekimen hau onuragarria izan dela pentsatzen dut. Kalean ikusgai ziren bai Belarriprest eta bai Ahobizi txapak, jende asko mugiarazi denaren zantzu. Hala ere, jarraikortasun bat izan behar du mugimendu honek, gizartean euskara sustatzeko oraindik lan handia egiteke baitago. Esperientzia hau baliagarria izan delakoan nago, eta etortzeko dauden urteetan euskararen erabilerak gora egingo duela uste dut, denok gure inguruan erabilera hori sustraitzeko ahalegina egiten badugu behintzat.\nPosted in Berbaizurenak, Berriak, Deustua, Euskal Herria\t| Leave a reply\nLekukotzak: Nati Ovelleiro (Hamaikakoa)\nPosted on 2019/01/11 by berbaizu\nEuskaraldia balio izan zait konturatzeko batzuetan euskaraz hitz egin ahal dudala eta ez dudala egiten burua ez dudalako horretan jartzen. Hartu nituen konpromisoak ederto bete ditut eta egunak pasatu diren arren, betetzen jarraitu dut.\nOso ondo etorri zait txapa ipintzea eta burua nolabait horretan jartzea. Auzoko zenbait euskalduni aurpegia jarri diet eta hitz egiten ez nuen pertsona batzuekin berba egiten hasi gara. Kalejira egin genuen eta ordutik agurtu eta pitin bat hitz egiten dugu\nEspero dut kanpaina pixkanaka itzali arren, piztutako suak gure auzoan jarraitzea.\nLekukotzak: Enara Ahedo (Hamaikakoa)\nPosted on 2019/01/07 by berbaizu\nLehenik eta behin, familian euskaraz dakiten denekin hala aritzeko konpromisoari dagokionez, oso errotuta dauden harremanak direnez, familia hurbilean aurrerapen asko egin baditut ere, eta etxean ohitura asko aldatu baditugu ere, familia zabalean zailagoa egin zait eta gehienetan gaztelerara jo dudala aitortu behar dut.\nKalean, ezezagunekin lehengo hitza euskeraz izatearena, aurretik lantzen egon naizen gauza izanda, nahiko hobeto dudala uste dut.\nBeste alde batetik, ezagun eta lagunekin elkarrizketak euskaraz hasi ditudan arren, askotan kostatu zait mantentzea beste aldekoak euskara ulertzen bazuen ere, erderaz erantzuten zuenean.\nAzkenik, uste dut nire etxean beti erabili dudan euskalkia askoz gehiago erabiltzen dudala orain testuinguru anitzagoetan.\nLaburbilduz, hainbat aurrerapen egin ditut eta Euskaraldia honetan martxan hasteko oso aitzaki ona izan da. Hala ere, oraindik asko dago lantzeko.\nLekukotzak: Xabi Ugalde (Hamaikakoa)\nPosted on 2019/01/03 by berbaizu\nZorionez nire eguneroko jardunean euskaraz bizi naiz eta ia euskaraz nire bizitzako beste arlo batzuetan. Ahobizi izateko hautua egin nuenean, nire bizitzako beste arlo ia- euskaldunak euskarara hurbiltzeko eta animatzeko egin nuen. Nahiz eta hasiera batean apur bat arraroa izan, neuk euskaraz eta haiek erderaz erantzutea, esan behar dut nire inguruan ibili diren Belarriprest guztien jarrera goraipatzekoa izan dela, ilusioz eta euskara gosez sumatu ditut. Argi dagoena zera da: gure artean sortu berri diren zubi berri hauek elikatu eta zaindu behar ditugu. Hamaika egunak baino garrantzitsuagoa iruditzen zait hamabigarrena.\nBeraz, jarrai dezagun sorturiko zubi berri hauek 365 egunetan zaintzen eta elikatzen.\nPosted in Bazkideak, Berbaizurenak, Berriak, Deustua, Euskal Herria\t| 1 Reply


Gizarte antolaketa abstraktuagoa - - Tolosaldeko ataria\nMireia Roca 2016-11-27 20:10\nMila laurehun eta hogeita bostean, Pizkunde garaian, Brunneleschi arkitektoak iradoki zuen, lehen aldiz, giza begiak parez pare ikusten zuen errealitatea, zehatz-mehatz marraztu zitekeela. Alberti arkitektoa izan zen, 1436an, Brunneleschiren susmoa arau bilakatu zuena, eta, zientifikoki, errealitatea bi dimentsioko oihal batean marrazteko aukera zoragarria igorri zuena: perspektiba.\nPerspektibak, espazioaren eta haren baitan aurkitzen diren objektuen arteko proportziozko erlazioa ahalbidetzen du, ikuslearekiko elementu ezberdinen arteko distantziak eta tamainak bereiziz.\nSusmo hura erdi aroan ere izango zuten, baina Pizkundea iritsi bitartean, errealitatea imitatu besterik ez zuten egin. Garaiko margoetan ikus daiteke gertutasuna, tamaina eta garrantzia bat datozela. Urruti dagoena txikia da, eta txikitasunak eta urruti egoteak garrantzia murrizten du.\nIa 500 urte beranduago, abangoardiak sustatu zituzten artista batzuk, perspektiba baztertzea erabaki zuten: errealitatea ez zuten gustuko. Perspektiba eza, garaiko errealitate zurrunari, gizarte antolaketa zorrotzari eta pentsamolde atzerakoiari aurre egiteko tresna bilakatu zuten. Perspektiba baztertzean, tamaina eta distantzi kontzeptuak huts egin zuten. Koadroaren fondoa irudiekin nahastu zen, pixkanaka irudiak ere desagertu arte. Pintura abstraktuaren sorrera izan zen: 1907ko Picasso-ren Avignoneko andereak. Ordena baino kaosa. Zorroztasuna baino malgutasuna. Adierazpen librea. Garairako, ia anarkia.\nGaur, oraindik, modernotasuna jorratu zuten artista haien ausardiak liluratzen nau, eta muturreko egoeratan gizakiak berezkoa duen erantzuteko gaitasun apartan sinestera bultzatzen nau. Egungo errealitateak ez dituelako nire nahiak asetzen, itxaropenez espero dut, gaurko gizartea antolatzen eta maneiatzen dituen indarrak baztertu, eta beste gizarte antolaketa abstraktuago bat lortuko dugun garaia.\nZeren, handia eta garrantzitsua marrazten saiatzen badira ere, nik badakit D. Trumpen benetako tamaina Click-mobil batena baino txikiagoa dela, eta ez urruti dagoelako!!!


ARARTEKO, 5. JUSTIZIA\nJustiziaren arloan guztira 40 kexa-espediente berri ireki dira 2015. urtean; hau da, Arartekoak urtean zehar izapidetzera onartutako guztien %1,99. Jarraian, espediente horien banaketa azalduko da, arloka:\n• Justizia Administrazioaren eta bulego judizialaren\n• Abokatuen eta prokuradoreen elkargoak ........................9\n• Doako laguntza juridikoa .................................................6\n• Beste alderdi batzuk .......................................................3\n• Beste elkargo profesional batzuk ...................................1\n• Familia elkarguneak .......................................................1\nUrtean zehar izapidetutako espedienteei dagokienez, txosten hau amaitzean egoera honetan zeuden:\nHala ere, horiek ez ziren Arartekoan aurkeztu diren eta Justiziako Administrazioarekin zerikusia duten kexa bakarrak. Arlo honi dagokionez, izapidetu ezin izan ditugun beste erreklamazio batzuk jaso ditugu, honako arrazoi hauetako batengatik gure eskumen-eremutik kanpo geratzen direlako:\n•Partikularren arteko gatazkak zirelako.\n•Estatuko administrazio-organoen jarduketei buruzkoak zirelako: hori dela eta, estatuko gure homologoari –Herri Defendatzaileari– helarazi dizkiogu.\n• Auzitegien erabakien kontrakoak zirelako: organo horien independentzia dela eta, erakunde honek zein jurisdikzionala ez den beste edozein instantziak ezin ditu kontrolatu.Erabaki horietako batzuek bide judizialean dauden auziak ebazte edo izapidetzearekin zerikusia zuten, hortaz, erreklamazioak planteatu dituzten pertsonak kasu bakoitzari dagokion errekurtso-bidera bidali behar izan ditugu; beste erabaki batzuek, aldiz, gobernu-izaerako kontuak aipatzen zituzten; halakoetan, Justizia Auzitegi Nagusiko Gobernu Aretoari, Fiskaltzari edo Botere Judizialaren Kontseilu Nagusiaren Ikuskaritza Zerbitzuari jakinarazi genion.\nHala ere, kasu horietan ere, erakunde honen irizpidea da esku hartzeko dauden aukera guztiak agortzea, Arartekoarengana jotzen duten pertsona guztiek topatutako oztopoak gainditzeko, eta hala badagokio, auzitegietan euren bidezko eskubideak eta interesak baliatzeko. Txostenaren xede den urtean ere gauza bera egin dugu, batez ere, aurkeztutako kexen –formalki izapidetzeko aukeretatik harago– benetako defentsa-gabeziako egoerak salatzen zituztenean. Halakoetan, gure kezka izendatuta zegoen defentsako abokatuarekin koordinatuta garatu diren kudeaketa informalen bidez helarazi diegu epaitegiei, kasu guztietan, bi printzipio errespetaturik: alderdien arteko inpartzialtasuna eta sub iudice dauden gaietan edo jurisdikzio-bidean ebatzitako auzietan esku hartzeko eskaera orori uko egitea.\nDena den, esan beharra dago gure lanaren alderdi hori ez litzatekeela posible izango, Epailetza eta Fiskaltzaren lankidetzarik gabe.Era berean, eskerrak eman beharrean gaude Euskal Herriko Justizia Auzitegi Nagusiko Gobernu Aretoko Idazkaritzarekin izan dugun komunikazio malgua eta errazagatik. Bere esku-hartzea eta Justiziako Administrazioko abokatuengandik jasotako harrera funtsezkoa izan da egoera horiek ebazteko.\nArartekoak epaitegi eta auzitegien erabiltzaileei emandako laguntza erakusteko, jarraian bi esku-hartze aipatuko ditugu, formalki izapidetu ahal izan ditugun kasuetan. Gero, sistematikotasunez eta dagokion testuinguruan, 2015ean Justiziaren arloan garatutako lana azalduko dugu.\n2.1. Ibilgailuak, auzitegi baten esku egoteko, agindu judizialaren bidez bidetik kentzeagatik eta udal gordailuan gordetzeagatik eskatutako tasak\nAuto baten jabeak erakunde honetara jo zuen. Hiru hilabete inguru egin zituen aipatu autoak epaileen esku, ibilgailuen Bilboko udal gordailuan. Epaitegiak ibilgailua jabeari itzultzeko agindu bazuen ere, udalak ez zion autoa eramaten utzi, bidetik kentzeagatik eta udal gordailuan egoteagatik 1.533 euroko tasa ordaindu arte.\nKexagileak alegatzen zuen zerbitzu bat ordaintzera behartu zutela, berak horren beharrik sortu ez bazuen ere. Zerbitzua ez zion berari eman –eta hobeto esanda, eman baino jasan behar zuen, denboraldi horretan autorik gabe egon behar zuelako– Epaitegiari baizik, horrek hirugarren pertsona baten kontrako prozedura penalarekin zerikusia zuen ikerketa baterako bere ibilgailua behar zuen eta.\nIbilgailuak agindu judizialaren bidez gordetzearen izaera juridikoa aztertuta, erakunde honek 2015eko martxoaren 26ko Ebazpena eman zuen, eta horren bidez, herritarrari kobratutako tasa itzul ziezaiola gomendatu zion Bilboko Udalari.\nEbazpenean azaldu genuenez, kasu horretan, ez zen kexagilea ibilgailua gordailuan utzi zuena, Epaitegia baizik, eta hori erabakigarria zen jakiteko noren jarduerak edo jarduerarik ezak eragin zuen zerbitzua ematea, eta ondorioz, tasa eskatzea. Honako ondorio hauek atera genituen:\n• Herritarrek agindu judizial baten ondorioak jasan behar izaten dituzte (kexagilearen kasuan, autoa hiru hilabetez erabili ezin izatea), baina ez, gainera, horrek sor daitekeen kostua ordaindu, kostuetara kondenatuta ez badira behintzat. Eta kasu horretan ere, epaitegiak eta ez udalak eskatu beharko luke ordainketa hura. Udalak Epaitegiaren agindua jaso zuen, ibilgailua jabeari itzultzeko, eta bere betebeharra zen agindutakoa hitzez hitz betetzea, baldintzarik gabe, hau da, legezko oinarririk gabeko tasa bat kexagileari ordainarazi gabe.\n• Edonola ere, Udalak laguntza eskatu zion Epaitegiari erreklamatu behar zion gordailuaren kostua, eta ez ibilgailuaren jabeari. gordailuen titularrak diren toki-administrazioen, Justiziako Administrazioaren eta horien funtzionamendurako baliabide materialak jartzeaz arduratzen diren Autonomia Erkidegoko Administrazioaren arteko hitzarmena bultzatu behar da, kasu horiei –kostuak ordaintzera inor zigortzen ez denean– aurre egiteko.\n• Itzultzeko aginduan berariazko adierazpena egoteak, itzulketa eragindakoarentzako gasturik gabe egiteko zentzuan, lagunduko luke nahasmenduak saihesten. Horixe planteatu genuen Euskal Autonomia Erkidegoko Justizia Auzitegi Nagusian, kexa hau eragin duen bezalako egoerak saihestearren.\nBilboko Udalak onartu egin zuen Arartekoaren gomendioa eta itzuli zion kexagileari ordaindutako zenbatekoa. Era berean, erakutsi zuen prest zegoela kanpo-zerbitzuen bidez epailearen aginduz bahitutako ondasunen, bereziki, ibilgailuen gordailuari buruzko erakundeen arteko hitzarmena bultzatzeko. Txosten hau amaitu aurretik, erakunde hau hitzarmenari bidea emateko kudeaketak egiten ari zen, Euskal Autonomia Erkidegoko Justizia Auzitegi Nagusian, Eusko Jaurlaritzako Herri Administrazio eta Justizia Sailean eta EUDELen, Euskadiko Udalen Elkartean.\n2.2. Ofizioz izendatutako abokatuaren jarduerarik ezagatik mantenu-pentsioa erreklamatu ezin izatea\nHerritar batek salatu zuen ofizioz izendatutako abokatuaren pasibotasunagatik zailtasunak izan zituela senar ohiak kexagilearen kargura dauden seme-alabei ordaintzen ez zien mantenu-pentsioa erreklamatzeko orduan. Bestalde, inguruabar hori diru-sarrerak bermatzeko errenta jasotzen jarraitzeko oztopo bihurtu zen, Lanbidek dagokion salaketa aurkeztea eskatzen ziolako.\nKexagileak adierazi zuenez, beharrezko agiriak eskatzearren harremanetan jarri zenean, harritu egin zen, ezer tramitatu ez zela jakin zuenean. Orduantxe jakin zuen kexagileak abokatuak baja hartu zuela, berari horren berri eman gabe. Izan ere, Abokatuen Elkargoko Orientazio Juridikoko Zerbitzuan esan ziotenez, abokatuaren ardura zen bere egoera jakinaraztea, ordezkari bat bilatzeko. Hori dela eta, erreklamazioa aurkeztu zuen korporazio profesional horren aurka, baina ez zuen erantzunik jaso.\nKexa hori izapidetzeko, Arartekoak hiru arlotan esku hartu izan behar zuen:\n• Lehendabizi, ofizioz beste abokatu bat izendatzeko premia larria planteatu genion Orientazio Juridikoko Zerbitzuari. Kontu hori lehentasunezkoa iruditu zitzaigun, kexagileak abokatuaren laguntzarik ez zuen bitartean, ezinezkoa zen Justiziaren aurrean bere eskubideak eta seme-alabenak erabiltzea.\n•Bigarrenik, beharrezkoa zen gure ustez, abokatu horren aurka kode deontologikoa hausteagatik aurkeztutako salaketa izapidetzea. Izan ere, abokatu horrek ez zituen akzio judizialik burutu, horretarako izendatuta egon arren, eta baja hartu ondoren, ez zuen ordezkapenik eskatu. Kudeaketa batzuk burutu ditugu elkargo-instantzietan, espedientea azkar ebaztearen aldeko interesa erakutsiz.\n•Lanbideri dagokionez, diru-sarrerak bermatzeko errentarako eskubidea ez berritzea bidezkoa izango zen, mantenu-pentsioa jaso ezean, kexagileak bere eta seme-alaben eskubidea betearazteko eskatzen den diligentzia osoa erabili ez bazuen. Hala ere, kasuaren inguruabarrak aztertuta, ulertzen zen salaketa kexagilearen borondatez kontrako arrazoiengatik ez zela aurkeztu. Ildo horretan, Arartekoaren 2015eko azaroaren 2ko Ebazpena eman genuen, eta horren bidez, gomendatu genion Eusko Jaurlaritzako Enplegu eta Gizarte Politiketako Sailari berriz azter zezala diru-sarrerak bermatzeko errenta eta etxebizitzarako prestazio osagarria ukatzeko erabakia.\nBizkaiko Abokatuen Elkargoak izendatutako abokatua zigortzea, defentsatik baztertzea eta berehala beste abokatu bat izendatzea erabaki zuen. Horri esker, kexagileak salaketa aurkeztu ahal izan zuen.\n3. Gure esku hartzea, testuinguruan\nAurten, Justiziako Administrazioaren funtzionamenduarekin loturiko kexak arloko zibilekoak izan dira kasu gehienetan, eta atzerapenak izapidetzean eta epaitegi eta auzitegien erabiltzaileek jasotako informazioa edo arreta desegokia izatea salatzeko aurkeztu dira.\nPositibotzat jotzen dugu administrazio-instantzien eta instantzia judizialen jarrera ona, egoera horiek konpontzeko lankidetza eskatzen genionean. Kasu partikular bakoitzean hartutako erabakietatik harago, kexen bidez azaldutako arazoak, azken batean, Justizia Auzitegi Nagusiko lehendakariak urte judizialaren hasieran aipatzen zituen arrisku-eragile berberen adierazpenak baino ez ziren. Bere diagnostikoa partekatu baino ezin dugu egin:\n“El objetivo de una Administración de Justicia que opere como un instrumento de tutela efectivo y eficiente se presenta, hoy, seriamente obstaculizado por los impactos del programa de reformas estructurales, de medidas de reducción presupuestaria y del gasto social, así como de recorte en el ejercicio de los derechos sociales y de las garantías jurisdiccionales”.\n3.1. Epaileekin, fiskalekin eta abokatuekin lankidetzan egindako kudeaketak\nAipatu bezala, auzi baten gainean ebazpen judiziala eman bada, edo horren zain baldin badago, atzera bota behar dugu auzia. Hala ere, auzi horiek planteatzen zituzten kexek, batzuetan, babesgabetasun-egoerak erakusten zituzten, eta halakoetan, Arartekoak ahal zuen neurrian lagundu behar zuela ulertzen zuen.\nParadigmatikoa izain daiteke, ildo honetan, egoitza atzerrian zuen bilbotar baten kasua: pertsona hori kale gorrian bizi zen, familiakoekin harremanetan jarri gabe. Arartekoaren laguntza eskatu zuen, bere eskubideak ezagutu eta baliarazteko. Azaldu zuenez, testamentu-judizio baten onuradun zela uste zuen, baina kontsul-zerbitzuek ez zioten zerbitzua eman, helbiderik ez zuelako.\nZenbait kudeaketa egin genituen jaraunspenaren banaketa onartu zuen epaitegian, baita eskritura publikoa aurkeztu zuen notariotzan ere. Instantzia bien arteko lankidetzari esker, oinordetza egiaztatzen zuten agiriak lortu, eta interesatuari helarazi genizkion. Izan ere, hainbat finkaren eta diru-kopuruen jabea zen. Era berean, eta Borondatezko Jurisdikzioari buruzko uztailaren 2ko 15/2015 Legeak arlo honetan Justiziako Administrazioko abokatuei esleitzen dizkien funtzio berrien testuinguruan, ondoriorik gabe geratu zen pertsona horren egonlekuaren berri ez izateagatik bere absentzia-adierazpenari buruzko ebazpena.\n3.2. Justiziaren antolamendu-eredua eta atzerapenak izapidetzean\nArrazoi horrengatik aurkeztutako kexek, aurten, dibortzio-prozedurekin eta egoitzagatik erregistro zibil zehatz batzuetan herritartasuna eskatzeko espedienteekin zerikusia zuten.\nIldo horretan, epaitegietako langileen bajak eta ordezkapenak arazo iturri dira oraindik ere, batzuetan, izapideak moteltzea eta jendeari arreta emateko epeak luzatzea eragiten dutelako. Hori behintzat uler daiteke Justiziako Auzitegi Nagusiko Gobernu Aretoko Idazkaritzak emandako informazioa aztertuz. Espainian egoitza izateagatik herritartasuna lortu nahi duten pertsonek aurkeztutako kexa dela eta jo genuen erakunde horretara, Getxoko Erregistro Zibilak bi urte barru eman zielako hitzordua.\nErregistroko idazkariak, helarazi genion kezkaren berri jasotakoan, azkar erantzun zuen, eta antolamendu-neurriak hartu zituen tramitazio-epeak laburtzeko. Hala ere, gertatutakoak agerian jartzen zuen autonomiako agintariek bere garaian aditzera eman zituzten baliabideak optimizatzeko neurrien eta prestakuntza-planen eragin txikia. Izan ere, neurriok egoera horiek zerbitzua atzeratu ez zezaten eta kalitatean ondorio txarrik egon ez zedin hartu ziren.\nAntzeko egoera bat Gernikan gertatu zen. Hain zuzen ere, bertako epaitegietan aldi berean baja batzuk izan ziren eta lau epaitegien arteko ordezkapenak egiteko neurriak hartu arren, erantzuna jasotzeko epea luzatzea ekarri zuen horrek. Horrek hainbat kexa aurkeztea eragin zuen. Gure esku-hartzean, familia-arloko prozeduretan neurri zehatz batzuk jasan behar dituzten adingabeen kaltea –atzerapenaren ondoriozkoa– azpimarratu genuen.\nAzaldutakoa bezalako egoera, zalantzarik gabe, gure epaitegietan langile gutxiegi egotearen ondorioa da. Alabaina, baliabide materialei zein Justizia Administrazioko langileei eragiten dieten aurrekontu-faktoreez gain, horiek erabiltzeko orduan malgutasun handiagoren beharra aipatu da. Izan ere, lan-karga txikiagoa duten organo eta instantziei esleitutako langileek, beharrezkoa izanez gero, lagundu ahal liekete lan gehiegi duten organoei, adibidez, kide bakarreko gizarte- eta merkataritza-arloko epaitegiei, edo gure erkidegoko hiru hiriburuetako lehen instantziako epaitegiei.\nHorretarako lagungarria izango litzateke, dudarik gabe, dagoeneko 2010ean onartutako espediente elektronikoa erabiltzen hastea. Egitasmo hori abiaraztea atzeratu izanak informatizazio-arloan ikusten diren gabeziekin du zerikusia, oro har. Bereziki, lortu behar da gure auzitegien kudeaketa prozesaleko eta gobernu-kudeaketarako plataforma informatikoaren eta Justizia Ministerioaren, gainerako autonomien eta fiskaltzaren plataformen arteko elkarreragingarritasuna.\n3.3. Doako justizia\nUrtean zehar arrazoi horrengatik izapidetutako kexak honako alderdi hauei buruzkoak izan dira:\n• Doako justiziaren zerbitzua ukatzearen legezkotasuna eta eskubide hori aitortua duten pertsonei abokatu-laguntza esleitzean irregulartasunak, aurreko epigrafean azaldutako kasuan bezalaxe.\n• Orientazio Juridikoko Zerbitzuaren instalazioak hobetzea; izan ere, instalazio horietara jotzen dute herritarrek doako justiziaren onura eskatzeko. Behin eta berriro aipatzen den gaia da, eta honi dagokionez, bere garaian, Herri Administrazio eta Justizia Sailak dagoeneko onartu zuen erakunde honen gomendioa, Gasteizko Justizia Jauregian hainbat neurri hartzeko. Hala ere, honako gai hauek salatzen dira oraindik ere: pribatutasunik eza, zerbitzua ematen den tokian espazio fisikorik ez dagoelako; une eta leku jakin batzuetan telefono bidezko arretarik eza, arreta hori eman behar duten langileek lan gehiegi izateagatik.\n• Hasieran onartezinak diren epeak, espedienteak kudeatzeko; arlo horretan, konpondu gabe dago, oraindik ere, Orientazio Juridikoko Zerbitzutik eskaera ukatzeko proposamena jaso duten pertsonek Doako Justiziaren batzordean aurkezten dituzten alegazioak izapidetzea atzeratu izana.\n3.4. Erregistro zibilak\nErregistro zibilen funtzionamenduari buruzko kexak –horietako batzuk aurretik aipatu ditugu– bertako langileen mugikortasun handiarekin lotuta daude, 2015eko erdirako organo horiek pribatizatzea iragarri delako. Azkenik, gaiaren inguruan adostasunik eza, eta zerbitzuaz arduratu behar izan duten merkataritzako eta ondasunen erregistratzaileen erreserbak direla eta, bi urteko etenaldia eragin du kudeaketa-eredu berria abiaraztean, puntu honi dagokionez, Erregistro Zibilari buruzko uztailaren 21eko 20/2011 Legearen vacatio legis 2017ko ekainaren 30era arte luzatu ondoren.\nHorrela ezarri du Justizia Administrazioaren eta Erregistro Zibilaren eremuko administrazioa eraberritzeko neurriei buruzko uztailaren 13ko 19/2015 Legeak. Hain zuzen, 2. artikuluak aldaketa garrantzitsuak xedatu ditu erregistratzeari buruzko araudian. Horietako bik eragin berezia izan dute erakunde honen jardueran:\n• 2015eko urriaren 15etik, ospitaleetako langileek jaioberriak Erregistro Zibilean inskribatzeko aukera. Hilabete eta erdi geroago, euskal ospitale publikoen sare osoan bazegoen zerbitzu berria erabiltzeko aukera, Arabako Unibertsitate Ospitalea lehenengoa izanik. Hala ere, jarraitu dugu gai horri buruzko kexak eta aholku-eskaerak jasotzen. Hain zuzen, gurasoak ezkonduta egotearen edo ez egotearen arabera, izapideetan antzemandako desberdintasunak aipatzen ziren.\n• Aipatutako Erregistro Zibilari buruzko Legearen 44.5 artikuluarekin bat, emakume batekin ezkonduta dagoen emakume batek baimena eman beharko du, bere ezkontidearen seme edo alabaren seme-alabatasuna bere alde ezartzeko. Gai horren inguruan jaso ditugun kexa eta kontsultek artikuluaren interpretazioarekin zerikusia izan dute. Izan ere, ondorio horietarako, ospitaleek desberdin interpretatzen zituzten laguntza bidezko giza ernalkuntza teknikei buruzko maiatzaren 26ko 14/2006 Legeak ezarritako baldintzak. Halaber, ez da berdin interpretatzen adierazpen hori eskatzeak izan dezakeen izaera bereizgarria, bikote heterosexualekin konparatuta, senarraren aitatasun-presuntzioa dagoenean.\nBukatzeko, sexu bereko bi pertsonek osatutako eta ezkondutako bikotearen kasuetarako, ezkontza-aktari buruzko agiriaren formatua zuzentzeko kudeaketak aipatu behar ditugu. Hamar urte igaro dira bikote homosexualen ezkontzak legez onartu zirenetik. Hala ere, erregistro zibiletako tresna informatikoak ez ziren araudi berrira egokitu, are gehiago, ezkontzen ari ziren pertsonei buruz hitz egiteko, “senarra” eta “emaztea” terminoak erabiltzen ziren, beste aukerarik egon gabe. Horrek, berriz, oztopatzen zuen erregistro-agirian bi gizon, bi emakume, edo bestela, modu neutroan, bi pertsona agertzea.\nArartekoarekin Giza Eskubideak prozesu penalean bermatzeko sistemaren eragingarritasunari buruzko elkarrizketa izan ahal duten gobernuz kanpoko erakundeetatik eta tokiko zen nazioarteko elkarteetatik jasotako eskaerak aztertu ditugu.\n4.2. Erakundeetako eta korporazioetako arduradunekin bilerak\nUrtean zehar, lan-bilerak egin ditugu Epailetzako kide ugarirekin. Erakunde honekin izan duten lankidetza ez da agerikoa soilik adierazi ditugun kudeaketa zuzenetan, baizik eta baita gure ebazpenak egiteko orduan iritziak alderatzen lagundu digutelako ere.\nEra berean, Euskal Herriko Justizia Auzitegiko Gobernuko Idazkaritzarekin lanean aritu gara, baita lurralde historiko bakoitzeko Idazkaritza Koordinatzaileekin, fiskal nagusiarekin eta probintzietako fiskal buruekin ere. Horiekin guztiekin Arartekora hurbildu diren hiritarrek planteatu dizkiguten hainbat arazo jorratu ahal izan ditugu, batez ere eremu penalean eta erregistro zibilen arloan.\nKorporazio profesionalei dagokienez, harremanetan egon gara eta lankidetzan aritu gara hiru lurralde historikoetako abokatuen elkargoekin, beste urte batez, erakunde horren jardueraren aurka aurkeztutako kexetan agertzen diren bi alderdiren gainean: alde batetik, doako justiziaren inguruko auziak; bestaldetik, prozedura-bermeak lanbidearen kontrol deontologikoan, bereziki, espedientea ikusteko eta amaierako ebazpenen arrazoiketa ezagutzeko aukerari dagokionez. Bigarren alderdi hori, gainera, Gipuzkoako Odontologoen eta Delineatzaileen Elkargoekin, baita Bizkaiko Notarioen Elkargoarekin ere landu dugu.\nEusko Jaurlaritzako Herri Administrazio eta Justizia Sailarekin bildu gara, eta horren arduradunekin, arlo horretan jasotako kexetatik eratorritako egitura-alderdiei heltzeko aukera izan dugu. Justiziako Administrazioarekin batera, erakunde horren zerbitzuak bisitatu ditugu, baita Bilboko Justizia Jauregiko Orientazio Juridikoko Zerbitzuak eta Zumarragako Ibaiondo Adingabeen Zentroa ere.\n4.3. Inkomunikazio-araubidean atxilotutako pertsonen berme-sistema hobetzeko neurriei buruzko gomendioen jarraipena\nJarraipen hori egiteko, Ertzaintzaren hainbat polizia-etxe bisitatu genituen, eta emaitza Segurtasunaren arloari buruzko Kapitulu honen zatian adierazita dago.\n4.4. Ekitaldietan parte hartzea, txostenetan parte hartzea eta materialak egitea\nArartekoaren presentzia publikoa zabala izan da arlo honetan landutako gaiekin lotuta. Arartekoaren esku-hartzea honako foru hauetan nabarmen daiteke:\n• Abokatutzaren Kontseilu Orokorra: Atxilotutako pertsonaren eskubideen jurisdikzio-bermeei buruzko lan jardunaldia.\n• Euskal Herriko Unibertsitatea (Bizkaiko campusa): Esku hartze penalaren esparruan dauden uneko joerei buruzko txostena, Arartekoaren Bulegoaren esperientziatik abiatuta.\n• Euskal Herriko Unibertsitatea (Gipuzkoako campusa): Zigor-arloko bitartekaritza judizialari buruzko udako ikastaroa.\n• Eusko Jaurlaritzako Giza Eskubideen Zuzendaritza: herritarrek elkarbizitza sustatzean parte hartzeari buruzko mintegia\n• Sabino Arana Fundazioa: Europako Erkidegoko Zuzenbideari eta Oinarrizko Eskubideei buruzko mintegia.\n• Bizkaiko Abokatuen Elkargoa:\n- Familiaren Legean egongo diren erreformei buruzko jardunaldia.\n- Nazio Batuen Erakundeko Gisa Eskubideen Batzordearen lehendakariaren hitzaldia, Eskubide Zibil eta Politikoen Nazioarteko Ituna betetzearen eta aplikatzearen inguruan.\n5.1. Euskal Herriko epaitegiak Estatuaren buruan daude, herritarren eskaerei erantzuteko denborari dagokionez, auziak izapidetzeko denbora kontuan hartzen bada, baita horiek egikaritzeko denbora ere. Autonomietan, jarraian agertzen diren administrazioen apustu estrategikoaren ondorioa da, izan ere, aspalditik hartu dute konpromisoa bulego judizialaren eredu berria ezartzeko.\nArrazoi bera dela medio, erakunde honen iritziz, ez da kasualitatea Justizia Administrazioan gertatutako atzerapen eta eraginkortasunik ezarekin loturiko kexen bidez, urtero, gabeziak antzematen direla eredua finkatzeko oinarrizkoak diren honako hiru faktore hauetan:\n• Langileen kopuru nahikoa.\n• Eskura daitezkeen baliabideak zerbitzuaren premia guztien arabera esleitzeko malgutasuna.\n• Azpiegitura informatiko egokia. Ildo honetan, azpimarratu behar da Bulego Judizial Berriak epaileen artean elkargoak sortzea eta zerbitzu komunen kudeaketa koordinatzea ahalbidetzen badu ere, ereduak ez da behar bezala erabiliko, gure epaitegi eta auzitegietan kudeaketa informatikoko tresna egokirik ez badago. Tresna horiek, alde batetik, jardueraren eraginkortasun eta kalitate handienaren arabera baliabideak banatzeko balio behar dute. Bestaldetik, Justiziaren Ministerioko plataformak gainerako autonomietako plataformekin eta fiskaltzakorekin bateratzea lortu behar da.\nEragile juridikoen kontzientzia orokorraren zati da arazo horiei erantzuteko beharra. Izan ere, horren adibidea izan daiteke Espainiako abokatutzaren iritziei buruzko barruko barometroa, 2015eko uztailean argitaratu dena. Zentzu horretan, Justiziak Estatuko Itun berri bat behar du, bere antolamendua eta funtzionamendua goitik behera eta berehala aldatzeko eta 2001ean sinatutako itunetik eratorritako Justiziaren modernizaziorako programa orokorraren geldialdia –hamabost urte igaro ondoren– gainditzeko.\n5.2. Fiskaltzaren lana funtsezkoa da Justiziaren sistemari eraginkortasuna gehitzeko, eta horrek, azken finean, legitimatzen du sistema hori herritarren eskubideak bermatzeko tresna gisa. Hala ere, bide honetan aurrera egiteko, laguntzeko egiturak behar dira, oraingoz oso mugatuak direnak.\nOndorio hori atera daiteke Euskal Herriko krimen-kopuruaren bilakaera aztertuz: oro har, urtero behera egiten du tasa horrek, baina prebarikazio, ustelkeria edo bidegabeko erabiltzearen kasuak gero eta ugariagoak dira. Ondorioz, Fiskaltzak gero eta maizago esku hartzen du delitugintza antolatuaren, ekonomikoaren eta ustelkeriaren aurka, hortaz, beharrezko antolamendu-baliabideak eta aurrekontua behar ditu, bereziki, teknologia berrien, ingurumenaren eta ingeniaritza finantzarioaren arloan, interes orokorren kontra doan krimen mota konplexuetan espezializatutako langileak izateko.\nIldo berean, 2’15ean, ez da aurrerapen nabarmenik egon, erakunde honek behin eta berriro adierazten duen kezkaren inguruan: polizia baliabideak Epailetza eta Fiskaltzari atxikitzea. Neurri horri esker, zehazki, Polizia Judiziala sortuko litzateke eta Justiziako Administrazioak nahi duen autonomia izango luke bere ikerketak hasteko eta garatzeko.\n5.3. Herritarrei dagozkien eskubideen egoera aztertzeko orduan, azpimarratu behar da gure Justiziaren sistema bermatu beharko lituzkeen askatasun publikoetako batzuetan egon den atzerapausoa, 2015ean indarrean sartu ziren araubide-aldaketen ondorioz. Horrela adierazi zuten Nazio Batuen Giza Eskubideen Komitearen aurrean, giza eskubideak defendatzen dituzten erakunde prestigiotsuek, Espainian hatutako neurrien inguruko 2015eko uztailaren aldizkako Seigarren Txostena aztertuta, Eskubide Zibil eta Politikoen Nazioarteko Itunean aitortu diren eskubideak benetan betearazteko.\nHorien artean, nabarmentzekoak dira norberak bere iritzia adierazteko, elkartzeko, manifestazioak egiteko eta politikan parte hartzeko eskubideen arloan, herritarren segurtasuna babesteko martxoaren 30eko 4/2015 Lege Organikoak aipatzen dituen neurriak. Lege hori ekainaren 30ean indarrean jarri zuten, eta Konstituzio Auzitegiaren aurrean salatu zen arrazoi horrengatik. Halaber, auzitegi gorenaren aurrean eztabaidatu zen birgizarteratzearen printzipio konstituzionalaren eta martxoaren 30eko 1/2015 Lege Organikoak ezarritako aldaketaren ondorioz Kode Penalean jasotako berrikus daitekeen espetxealdi iraunkorraren arteko bateragarritasuna.\nPartekatu baino ezin dugu egin diagnostiko kritikoa, Komitearen Azken Ondorioak jasotzen dituena. Era berean, aurrerapenik eza aipatu behar da Espainiak 2008an egindako gomendioak aplikatzean. Jasan behar dugun krisia ez da ekonomikoa bakarrik, baloreen krisia ere bada. Hori dela eta, azpimarratu behar dugu dagoen arriskua, gure eredu ekonomiko, sozial eta demokratikoari eusteko orduan.\n5.4.Eusko Jaurlaritzak apustua egin du Justizia arloko gastu soziala handitzearen alde. Izan ere, 2016rako aurrekontuetan %14,8ko igoera izan du gastu horrek eta norabide egokian egindako urratsa da, gaur egungo inguruabar sozioekonomikoetan, herritarren eskubideak benetan eta jurisdikzioaren bidez bermatzeko. Erakunde honek hala ulertu du, herritarrek arlo horretan aurkeztutako laguntza-eskaerak ikusita, eta bereziki, honako gai hauei dagokienez:\n• Doako laguntza juridikoa: zerbitzu hau eta gazteen justizia-zerbitzua ordaintzeko, Justiziaren arloko programa eta gizarte-zerbitzuetarako erabilgarri dagoen aurrekontuaren %82 gastatzen da. Jarraitzen du konpondu gabe Orientazio Juridikoko Zerbitzuan dagoen lan-kargaren arazoa, eta ez dago jendeari arreta emateko orduan herritarrek eskatzen dituzten adeitasun eta intimitatea babesteari buruzko irizpideak betetzeko lokal egokirik.\n• Gazteen Justizia: 2015eko irailean 2014-2018 urteetarako IV. planean aurkeztutako Euskal Herriko eredua positibotzat jo dugu. Euskadi Estatuaren abangoardian dago arau-hausle adingabeak birgizarteratzean. Honako datu hauek adierazgarriak dira:\n- Delitu bat egiteagatik Justiziarekin harremanetan jartzen diren adingabeen %80,4k ez du berriro legea hausten.\n- Adingabeak tartean egonda, bitartekaritza judizialeko prozesuen %88,1 arrakastaz amaitu da. Delitua egin duten gazteen ia %90ek aitortu egin du, eragindako kaltearen kontzientzia hartu du eta aldeen artean adostutako jardueren bidez –neurri judizialen ordez– osatu du kaltea.\nHala ere, jasotako kexak aztertuta, ikusten dugu egoera hobetzeko modukoa dela, gure ustez, honako bi alderdi hauetan:\n- Bitartekaritza judizialeko prozesuetan adingabeen biktimak diren gazteek behar duten arreta eta jabekuntza.\n- Gurasoei informazioa ematea eta arau-hausleei entzutea, 14 urte baino gutxiago izateagatik, ez baitzaie aplikatzen urtarrilaren 12ko 5/2000 Lege Organikoa, adingabeen erantzukizun penala arautu duena. Txostena amaitzeko egunean, arloari buruzko ikerketa bat irekita dugu, eta horren inguruan gomendio orokorra emango dugu 2016an.\n• Justizia leheneratzailea. Euskadi aitzindaria da eredu hori aplikatzean. Bitartekaritzarekin batera, biktimei ematen zaien arreta du tresna adierazgarriena. Izan ere, 2015eko urrian legea preskribatu zenean eta delituen biktimei laguntzeko zerbitzu bereziak sortu zirenean, gure epaitegietan dagoeneko bazegoen Biktimari Laguntzeko Zerbitzua, 24 urteko esperientzia zuena. Erakunde honek aintzat hartu du bere lana Legebiltzarrarentzako urteko txostenetan.\nHorrela xedatu zuen Biktimaren Estatutuak, zalantzarik gabe, aurrerapauso garrantzitsua, justizia leheneratzailea esanbidez, transposizioz jasotako 2012ko Europako Zuzentarauaren helburuak lortzeko tresna gisa jaso zuena. Zuzentarauak gutxieneko arauak ezarri zituen delituen biktimak diren pertsonen eskubideen, laguntzaren eta babesaren inguruan. Horren erregelamendu-garapenak ahalik eta gehien bultzatu beharko lituzke ereduaren aukerak, erronka nagusienetako bat eragile juridiko guztiek berariazko prestakuntza jasotzea izanik.